Лъэпкъ шхыныгъом илъэпкъ мэфэкI | Адыгэ Макъ\nЛъэпкъ шхыныгъом илъэпкъ мэфэкI\nАдыгэ шхыныгъохэр бэу щызэблахыгъэх, мэкъамэхэм зыщаIэтыгъ, къашъохэм пчэгур агъэнэкIыгъэп — блэкIыгъэ тхьаумафэм Рыфабгъо ипсыкъечъэхыпIэхэм я 6-у адыгэ хьалыжъом и Мафэ ащыкIуагъ. Мыгъэрэ мэфэкIыр нэмыкIхэм зэратекIыщтыгъэр къекIолIагъэхэм ыкIи чэфыгъэхэм япчъагъ.\nХабзэ зэрэхъугъэу, анахь шъхьаIэу мы мафэмкIэ щытыгъэр зэнэкъокъухэр арых. Ахэм лъэныкъуи 5-кIэ бысымгощэ 26-мэ закъыщагъэлъэгъуагъ — “Нанэ ихьалыжъу”, “МэфэкI хьалыжъу”, “Нысэ Iап”, “Бысымгуащэм ихьалыжъу”, “Нысэщэ хьалыжъу”.\nБысымгуащэхэр республикэм ирайон зэфэшъхьафхэм къарыкIыгъагъэх, мы зэнэкъокъур нахьыбэмкIэ щыпэлъэгъугъэп. ГущыIэм пае, Адыгэкъалэ къикIыгъэ Тхьагъэпсэу Мэлайчэт мыщ ящэнэрэу хэлажьэ. Изакъоуи къэкIуагъэп — ышыпхъоу ЕмтIылъ Любэ, ыпхъоу ЗекIогъу Риммэ, ащ ипшъашъэхэу Анетэрэ Камиллэрэ игъусагъэх. Пшъэшъэ цIыкIухэми хьалыжъо шIыкIэр арагъашIэ, ахэми янэ-янэжъхэм ягъусэхэу тхьацур афыгъ, хьалыжъохэр зэдалъхьагъэх.\n— Тянэжъ пIашъэхэм яижъырэ тхьацу шIыкIэ къызэтедгъэнэным, ар къыткIэхъухьэхэрэм алъыдгъэIэсыжьыным тыпылъ, — къеIуатэ Мэлайчэт. — Джы зэтепхъэпхъэу къашIы хъугъэ дрожжхэр тэ дгъэфедэхэрэп, тхьацухакIэ тэшIы, ары хатлъхьэрэр. Чэми 5 сIыгъ, ащ IофышIи сыдэкIожьы — нэбгырэ 700 фэдиз еджапIэм щысэгъашхэ. Джа чэмхэм къакIэтхырэм ахэтшIыкIырэ шхыныгъохэр арых дгъэфедэхэрэр — къое цIыни, гъугъи, тхъужъожьыгъи, зэкIэ щэм хэпшIыкIышъущтыр къыхэтэхы. Ар дэгъуба, шхын къабз.\nТхьагъэпсэу Мэлайчэт лъэныкъоу «Бысымгуащэм ихьалыжъу» зыфиIорэмкIэ зыкъигъэлъэгъуагъ, ащ ыпхъоу ЗекIогъу Риммэ «Нысэ Iапэр» ары зэрянэкъокъугъэр.\nДжыри зы нэнэжъ мэфэкIым тыщырихьылIагъ — ар къуаджэу Фэдз къикIыгъэ Щэлбай Айщэт. «Нанэ ихьалыжъо» зыупщэрыхьыгъэхэм ари ащыщ. Айщэт илъэс 72-рэ ыныбжь, мы зэнэкъокъум ятIонэрэу хэлажьэ. СабыиплI ащ ыпIугъ, ахэм къакIэхъухьагъэхэу пхъорэлъф ыкIи къорэлъф 11, ахэм къапыфэжьыгъэхэу 3 иIэх. Мы зэпстэуми янасып къыхьыгъ — янэнэжъ адыгэ хьалыжъом ишIыкIэ ишъэфхэмкIэ адэгуащэ:\n— Угу етыгъэу, шIу плъэгъоу, гуфэбэныгъэ хаплъхьэу щытын фае, — еIо Айщэт. — ЗэкIэми уадэгущыIэн фае — къэгъагъэм псы кIапкIэми, тхьацур ппшэми, хьайуаным иIофхэр зеохьэхэми… Пстэуми гущыIэ дахэр якIас, гум ифэбагъэ зыхащэ.\nАйщэт джы къызнэсыгъэми чэми 3 ыIыгъ. Iоф ышIэ зэхъуми ахэр дихъущтыгъэх, «о пIэшъхьитIу IэкIэкIыгъэм фэдэу зи хъущтэп» еIо бысымгуащэм.\nЗыхэм тхьацур афы, адрэхэм къуаер далъхьэ, зэтыралъхьажьы, ящэнэрэхэр адыгэ хьакум Iутых — хьаку хьалыжъохэр рагъэуцонхэм фагъэхьазырых. Мары Теуцожь районым къикIыгъэ бысымгуащэхэу илъэс къэс пIоми хъунэу мы мэфэкIым щытлъэгъухэрэр мэпщэрыхьэх. Мэлгощ Зурет къуаджэу Нэчэрэзые щыщ. Ащ лъэныкъоу «Нанэ ихьалыжъу» зыфиIорэмкIэ зыкъигъэлъэгъуагъ. Хьаку хьалыжъоу ригъэуцощтым адыгэ къоныр зыхиз къуаер шъхьамысэу делъхьэ.\n— ТхьацухакIэкIэ гъэтэджыгъэ тхьацур ары згъэфедэрэр, — еIо Зурет. — Хьалыжъор IэшIу хъуным пае къуаер бэу дэплъхьан фае, ащ ушъхьасынэу щытэп. Адыгэ къоными гохьы къешIы шхыныгъор. Хьалыжъом ишIыкIэ сэзыгъэшIагъэр сян, ащ лъэшэу сыфэраз.\nНэкIушъхьаплъ хъугъэхэу хьалыжъохэр хьакум къырахыжьых, жюрим IэкIагъахьэх. Шхыныгъохэм уасэ афэзышIыгъэхэм япэщагъ общественнэ движениеу «Адыгэ Хасэм» итхьаматэу ЛIымыщэкъо Рэмэзанэ, мэкъу-мэщымкIэ Министерствэм, зекIонымкIэ комитетым, телерадиокомпаниеу «Адыгеим», «Руфа-Тур» зыфиIорэ хъызмэтшIапIэм яIофышIэхэр ащ хэхьагъэх.\nIугъомрэ пщэсымрэ къушъхьэхэм ашъхьащехых – щыуан куухэр зы сатырэу щытхэу, машIор акIэшIыхьагъэу мэплъых, хьазыры къэхъугъэ хьалыжъохэр ащ рагъэкIух, дэгъэ стырым ахэр «къыщэшъох».\nШхыныгъохэр къэхъухэу жюрим еуплъэкIуфэхэкIэ республикэм иорэдыIо ыкIи икъэшъокIо цIыкIухэм хьакIэхэр агъэзэщхэрэп — ямэкъамэ рэхьатэу щимыгъэтышъухэрэр пчэгум къехьэх, къашъом пстэуми зыраты.\nМы мафэм бэ ахэм афэдэу къахэкIыгъэр. Блащэпсынэ къикIыгъэ Отрэщ Симэ зэнэкъокъум хэлажьэхэу ирайон къикIыгъэхэм афэгумэкIынэуи, пчэгум щыкIорэ культурнэ Iофыгъохэм ахэлэжьэнэуи игъо ифэщтыгъэ. Ащ иорэдхэр арых анахьэу цIыфхэм агу екIущтыгъэхэр, зыкъязыгъэпхъуатэщтыгъэр. Къыхэгъэщыгъэн фае, мы къуаджэм культурэм и Унэу дэтым ар ипащ, илъэс къэс Рыфабгъо щыкIохэрэ мэфэкI зэфэшъхьафхэм ащыплъэгъун плъэкIыщт — къэбым и Мафи, адыгэ къужъым имэфэкIи къякIуалIэ, ащыщхэм язэнэкъокъухэм ахэлажьэ, культурнэ Iофыгъохэми ащычан.\nДжащ фэдэу лъэпкъ мэфэкIхэм ащыплъэгъун плъэкIыщт зэлъашIэрэ археологэу, Адыгеим и Лъэпкъ музей иIофышIэу Тэу Аслъани. Тарихъым, хъишъэм тишхыныгъохэм чIыпIэу ащаубытырэр, ахэм афэгъэхьыгъэ къэбар гъэшIэгъонхэр Аслъан ешIэх, ахэмкIэ хьакIэхэм къадэгощэ зэпыт. Мы мэфэкIыри ащ икъэIотэнхэм къагъэбаигъ.\nЖюрим уасэ зафишIырэ нэуж хьакIэхэми хьалыжъохэм яIэшIугъэ ауплъэкIун амал яIагъ. Тилъэпкъ шхыныгъо иIэшIугъэ зышIэхэрэм ягуапэу ар джыри къызIэкIагъэхьагъ, зымыуплъэкIугъагъэхэу апэрэу зышхыгъэхэри кIэгъожьыгъэхэп.\nКъыхэгъэщыгъэн фае, жюрим иIоф IэшIэхыгъэп – мыщ фэдиз шхыныгъо IэшIум сыдэущтэу анахь дэгъур къыхэпхыщта? Ау шIокI зимыIэ Iофым кIэух фэшIыгъэн фэягъэ ыкIи ар мыщ фэд:\n“Нанэ ихьалыжъу” зыфиIорэ лъэныкъомкIэ анахь дэгъоу алъытагъэр Адыгэкъалэ къикIыгъэ Хьахъукъо Муслъимэт. Мы лъэныкъомкIэ я 2-рэ чIыпIэр зыхьыгъэр Теуцожь районым къикIыгъэ Мэлгощ Зурет, я 3-р — Джэджэ районым щыщ Аулъэ Биб.\n“МэфэкI хьалыжъор” анахь дэгъоу зышIыгъэр Теуцожь районым къикIыгъэ УдыкIэко Щамсэт. Я 2-рэ чIыпIэр зыхьыгъэр Адыгэкъалэ щыщ ГъукIэлI Сафят, я 3-рэ хъугъэр Кощхьэблэ районым къикIыгъэ Шорэ Марьян.\n“Нысэ Iап” зыфиIорэ лъэныкъомкIэ пстэуми къахэщыгъэр Мыекъуапэ къикIыгъэ Лъэцэрыкъо Асиет. Республикэм икъэлэ шъхьаIэ джащ фэдэу щыщ я 2-рэ чIыпIэр къыдэзыхыгъэ Къэбэхьэ Джэнэти. Кощхьэблэ районым къикIыгъэ Анастасия Сепченкэр мы лъэныкъомкIэ я 3-рэ хъугъэ. Джащ фэдэу мы лъэныкъомкIэ къахэщыгъэхэм, бысымгощэ анахь ныбжьыкIэхэм, Адыгэ Хасэм идипломхэмрэ шIухьафтынхэмрэ ЛIымыщэкъо Рэмэзанэ апигъохыгъэх.\n“Бысымгуащэм ихьалыжъо” анахьэу къызыдэхъугъэр Красногвардейскэ районым къикIыгъэ Нэфышъэ Ась. Кошхьэблэ районыр къэзыгъэлъэгъогъэ Хьамырзэ Аксанэ я 2-рэ хъугъэ, я 3-рэ чIыпIэр ыхьыгъ Адыгэкъалэ щыщ Тхьагъэпсэу Мэлайчэт.\n“Нысэщэ хьалыжъор” зэкIэми анахь дэгъоу зэригъэпэшыгъ Аджырэ Жаннэ. Ар Красногвардейскэ районым щыщ. Кощхьэблэ районым къикIыгъэ Шорэ Анжелэ мы лъэныкъомкIэ я 2-рэ хъугъэ, я 3-р Мыекъуапэ щыщ Нина Тюляевам ыхьыгъ.\nГран-при зыфагъэшъошагъэр Красногвардейскэ районым къикIыгъэ Ожъ Ирин.\nНэкъокъоныр ары Iофыгъо дэгъу пчъагъэмэ алъапсэр, цIыфым къыугупшысыгъабэмэ кIэухышIоу афэхъугъэр къызыпкъырыкIыгъэр. УщыIэмэ нахь дэгъум улъыIэсын, ар зэбгъэшIэн, щысэтехыпIэу пштэн фае. Непэ тищысэтехыпIэр тинахьыжъхэм къытфагъэнагъэхэ хэбзэ шIагъохэр арых. Ахэр чIэтымынэнхэм пае къызэхэтымышIэу уахътэм, щыIэныгъэу зы чIыпIэ имытым, кIэм тылъыкIозэ тызэсагъэм, лъэпкъ нэшанэ зыхэлъым тытезыщынэу ежьагъэм тянэкъокъу. Ары, лъэхъанми тыдиштэн фае, ау нэмыкIхэм такъыхэзыгъэщырэм, шIукIэ тязыгъашIэрэм — тишэн-хабзэхэм, тикультурэ, ахэр къызыхэщыхэрэ тишхыныгъохэм зи къатедгъакIо хъущтэп. Джащыгъум тылъэпкъ, тичIыгуи, тимыхьамели, типкъыгъо пэпчъи «Адыгэ» зыфиIорэ гущыIэр апытыщт. Аущтэу хъуным зиIахьышIу хэзылъхьэрэ Бибэхэм яунагъо пстэури афэразэу зэбгырыкIыжьыгъэх.


1 Ау Тхьэм ылъэпкъ пегъымбар нэпцІхэри хэтыгъэх. Ащ фэдэу дин гъэсэкІо нэпцІхэр шъори къышъухэтыщтых. ЦІыфхэр зыгъэунэхъун Іофхэм афагъэсэщтых. Ашъхьэ зыщэфыжьыгъэ Зиусхьанри адэщтэп. Аущтэу псынкІэу ежьхэм загъэунэхъужьы.\n2 Ахэмэ ямыхъо-мышІэ псэукІэ игъогу цІыфыбэ техьащт, аущтэуи шъыпкъагъэм игъогу цІыфыбэ къырагъэхъоныщт.\n3 ЯнэйпсыягъэкІэ гущыІэ нэпцІхэр къаІохэзэ, шъуишІуагъэ зэрагъэкІыщт. Тхьэм ахэр зигъэмысэхэрэр бэшІагъэ, Тхьэу ахэр зыгъэкІодыщтри чъыерэп.\n4 Сыда пІомэ, мэлэІичхэу псэкІод зышІагъэхэми Тхьэр ашъхьасыгъэп, ау Іэхъу-лъэхъухэр атырилъхьи, цІыфхэм хьыкум зыщатыришІыхьащт ахърэт мафэм нэс, джэхьнэмым ишІункІ хэтынхэу фигъэзагъэх.\n5 Тхьэр пасэми дунаим къышъхьасыгъэп, псы къиушхор* Тхьэм ишIолIыкI зыгу имылъ цІыфхэм ядунай къызытырегъаом. Ау пегъымбар Нухьэ шъыпкъагъэм игъогу икъэбар зэригъэІущтыгъэм пае, нэбгырибл игъусэу Тхьэм ар мыкІодэу къыгъэнэжьыгъ.\n6 Къалэхэу Содомрэ Iаморрэрэ* кІодынхэу ыгъэмысэхи, машІокІэ ыгъэстыхи, яжьэ ыгъэхъугъэх. Аущтэу ахэмэ къяхъулІагъэмкІэ ежь ишIолIыкI зыгу имылъ цІыфхэм къяхъулІэщтыр Тхьэм къыгъэлъэгъуагъ.\n7 Шъыпкъагъэ зиІэ Лутэу* а цІыфхэу Тхьэм иунашъохэм атекІыгъэхэм ямыхъо-мышІэ псэукІэ къыхэкІыкІэ улэугъэр ахэмэ адэмыкІодэу Тхьэм къыгъэнэжьыгъ,\n8 сыда пІомэ, мы лІэу шъыпкъагъэ зиІэр адэпсэоу, хабзэ зыхэмылъ Іофхэу ашІэщтыгъэхэр зилъэгъукIэ ыкIи зызэхиххэкIэ, мафэ къэси ыгоу шъыпкъагъэ зиІэм къеощтыгъ.\n9 Ащ фэдэу Тхьэм ишIолIыкI зыгу илъхэм яшІошъхъуныгъэ гъэунэфыгъэ хъу зыхъукІэ, зэрэхищыжьыщт шІыкІэр ешІэ ащ. Шъыпкъагъэ зимыІэхэми ябзэджагъэ аригъэпщыныжьызэ, ахърэт мафэм нэс къызэригъэнэщт шІыкІэри ешІэ Тхьэм,\n10 зэкІэми апэу цІыфхэу зипсэкІодышІэ шэныжъым ихъопсэ мыкъабзэхэм къыращэкІхэу, тетыгъо зиІэхэр зэзымыпэсхэрэр ары. Дысыхэу, къаигъэхэу, уашъом щытхъушхо щызиІэхэми яхъоныным щыщынэхэрэп.\n11 МэлэІичхэм а цІыфхэм анахьи нахь лъэкІи, тетыгъуи яІэ пэтми, Тхьэм ыпашъхьэ ахэмэ щяхъонхэрэп ыкІи щагъэмысэхэрэп.\n12 Ау мы цІыфхэр зыфэдэхэр акъыл зимыІэ хьэкІэ-къуакІэхэу зипсэукІэ къырищэкІхэрэм фэдэхэу зекІохэрэр ары. А цІыфхэр аубытынхэм ыкІи агъэкІодынхэм пае къэхъугъэх. Зи зыхамышІыкІрэ Іофхэм яхъоных ахэр.\nНэмыкІрэ цІыфхэр зэрагъэунэхъухэ-рэмкІэ ежьхэм загъэунэхъужьы.\n13 Бзэджагъэу ашІагъэм ифэшъуашэ агъотыжьыщт а цIыфхэм. Мэфэ реным ахъщабэ зытырагъэкІодэжьыныр, загъэтхъэжьыныр ягуап. КъызыжъудашхэхэкІэ, укІытагъохэу загъэпсы, нэпэтеххэу мэзекIох, шъузэрагъапцІэрэмкІэ загъэтхъэжьы.\n14 Зинэ шІэным анэхэр фалІэхэу, псэкІодшІэнымкІэ загъэшхэкІын алъэкІырэп. Тхьэм игъогу яшъыпкъэу темытхэр зыІэпащэх. Агухэр нэйпсыягъэм есагъэх, ахэмэ Тхьэм ынае къащифагъ.\n15 Гъогу занкІэм текІыхи, гъощагъэх. Босор ыкъоу БалаIам* игъогу техьагъэх. Ахъщэ къыгъэхъэным пае, бзэджэшІэныр зигуапэу щыIагъэр ары.\n16 Ау бзэджагъэу ышІагъэм пае, щыдыр къегыигъ. Щыдэу бзэ зимыІэр цІыф макъэкІэ къэгущыІи, пегъымбарым иакъылынчъагъэ пэуцугъ.\n17 А цІыфхэр псынэ игъукIыжьыгъэхэми жьыбгъэшхом зэрифэрэ ошъуапщэхэми афэдэх. МыкІодыжьын шІункІым икуупІэ Тхьэм ахэмэ афигъэнэфагъ.\n18 Ахэмэ пэгагъэ зыхэлъ гущыІэхэмрэ пкІэ зимыІэ гущыІэхэмрэ къаІохэзэ, гъогу пхэнджым гъощагъэхэу тетхэм къаІэпыкІыжьхэу зыублэгъэ цІыфхэр зыІэпащэх. Ахэр зэрызыІэпащэхэрэ шІыкІэр мары: цІыфым ипсэкІодышІэ шэныжъыр зыкІэхъопсыхэрэ Іофхэр агъэцэкІэнхэуи, мыхъо-мышІэ псэукІэм зыратынэуи агъэгушхох.\n19 Шъхьафитыныгъэу зыфаІорэмкІи агъэгугъэх, ау ежьхэр кІодыным ипщылІых, сыда пІомэ, сыд щыщми тетыгъо къыпфызиІэм ипщылІ ухъугъ.\n20 А цІыфхэм ти Зиусхьанэу, тымыкІодэу тыкъэзгъэнэжьырэ Исус Христос зэрашІагъэмкІэ дунаим ибзэджэгъэ шІоим зыщадзыягъэу, ау етІанэ бзэджагъэм зырагъэубытыжьэу, тетыгъо къафыриІэу хъужьмэ, кІэухым дэжь ахэмэ яІоф ыпэм нахьи нахь Іае мэхъу.\n21 Шъыпкъагъэм игъогу ашІагъэу, етІанэ текІыжьхэу унэшъо лъапІэу къафагъэнагъэм акІыб фагъэзэным нахьи, Христос икъэбарышІу игъогу амышІагъэмэ, а цIыфхэмкІэ нахьышІущтыгъ.\n22 ГущыІэжъ шъыпкъэм тетэу ахэмэ къяхъулІагъ: «Хьэм* къыжыгъэм фегъэзэжьы», ыкІи «Къоу агъэпскIыгъэм шІоим зыхигъэукІорэенэу егъэзэжьы».


ГумэкIыгъохэр шъхьэихыгъэу ГумэкIыгъохэр шъхьэихыгъэу » Шапсугия - История, культура, традиции адыгов-шапсугов\nГумэкIыгъохэр шъхьэихыгъэу ГумэкIыгъохэр шъхьэихыгъэу\nАдыгеим щыпсэухэрэм АР-м и ЛIышъхьэ занкIэу зызыфагъазэм Iофыгъоу къаIэтыгъэхэм язэхэфын КъумпIыл Мурат ыуж ит. Ащ къыдыхэлъытагъэу Мыекъопэ ыкIи Теуцожь районхэм тыгъуасэ ащыIагъ, гумэкIыгъоу цIыфхэр зэуалIэхэрэм атегущыIагъэх. Адыгеим щыпсэухэрэм АР-м и ЛIышъхьэ занкIэу зызыфагъазэм Iофыгъоу къаIэтыгъэхэм язэхэфын КъумпIыл Мурат ыуж ит. Ащ къыдыхэлъытагъэу Мыекъопэ ыкIи Теуцожь районхэм тыгъуасэ ащыIагъ, гумэкIыгъоу цIыфхэр зэуалIэхэрэм атегущыIагъэх.\nАдыгеим щыпсэухэрэм АР-м и ЛIышъхьэ занкIэу зызыфагъазэм Iофыгъоу къаIэтыгъэхэм язэхэфын КъумпIыл Мурат ыуж ит. Ащ къыдыхэлъытагъэу Мыекъопэ ыкIи Теуцожь районхэм тыгъуасэ ащыIагъ, гумэкIыгъоу цIыфхэр зэуалIэхэрэм атегущыIагъэх.\nПстэуми апэу псэупIэу Табачнэм гурыт еджапIэу дэтыр республикэм и ЛIышъхьэ къыплъыхьагъ. Ар 1961-рэ илъэсым ашIыгъагъ. Джырэ уахътэ мыщ кIэлэеджэкIо 262-рэ щеджэ, спортым зызщыфагъэсэщт зал хэтэп. Гурыт еджэпIакIэм ишIын Iофыгъо шъхьаIэу къызэрэуцурэр нафэ афэхъугъ. Мыщ гъэцэкIэжьынхэр щэкIох, ау аужырэ шапхъэхэм адиштэу гъэпсыгъэным пэчыжь.\nУрамхэр къызэрагъэнэфыхэрэм зэрэрымыразэхэр, лъэсгъогухэр зэрямыIэхэр, псэупIэхэу Табачнэмрэ Краснооктябрьскэмрэ зэрипхэу асфальт гъогу ашIынэу зэрэфаехэр республикэм и ЛIышъхьэ шъхьэихыгъэу къыфаIотагъ. Адыгеим псэолъэшIынымкIэ, транспортымкIэ, псэупIэ-коммунальнэ ыкIи гъогу хъызмэтымкIэ иминистрэу Валерий Картамышевым къэзэрэугъоигъэхэр зэрэщигъэгъозагъэхэмкIэ, мыгъэ урамхэр къагъэнэфыным ыкIи лъэсгъогухэр ашIыным япхыгъэ Iофыгъохэр зэшIуахыщтых. Джащ фэдэу общественнэ транспортыр къызщыуцущт чIыпIи 7 тапэкIэ зэрашIыщтыр зэхахьэм къыщаIуагъ.\nКраснооктябрьскэмрэ Табачнэмрэ азыфагу километритIу хъурэ гъогоу илъым асфальт зытыралъхьэкIэ, «IэпыIэгъу псынкIэр» Табачнэм нахь псынкIэу нэсы зэрэхъущтыри къыхагъэщыгъ. Ащ изэхэфын зэрифэшъуашэу Iоф дашIэнэу КъумпIыл Мурат къулыкъухэм унашъо афишIыгъ.\nСпортым зызщыфагъэсэщтыр, кIэлэцIыкIухэр зыщыджэгущтхэр псэупIэм дэтынхэм иIофыгъуи зэхахьэм къыщаIэтыгъ. Ахэр зы чIыпIэм щыгъэпсыгъэхэмэ ишIуагъэ къэкIонэу зэрилъытэрэр КъумпIыл Мурат къыIуагъ.\n— ДжэгупIэхэр зэготхэу, ахэм чъыгхэр къягъэтIысэкIыгъэхэу, тетIысхьапIэхэр щытхэу, пстэури зэрифэшъуашэу къэнэфэу гъэпсыгъэ зыхъукIэ, цIыфхэмкIэ чIыпIэр гуIэтыпIэщт, — къыIуагъ Адыгеим и ЛIышъхьэ. — Мыщ дэжьым мэхьанэшхо зиIэр псэупIэм щыпсэухэрэм язэхэшIыкI, ядунэееплъыкI ары. Шъузэгъусэу, шъузэдеIэжьзэ шIыхьафхэр зэхашъущэхэу, псэупIэм икъэбзагъэ шъулъыплъэу, ихэхъоныгъэхэм шъуарыгушхо зыхъукIэ, тызэгъусэу IофшIэнэу зэхэтщагъэм уасэ иIэ хъущт.\nПхъэ шIомыкI къыдэзыгъэкIырэ цехым хэбзэнчъэу Iоф зэришIэрэм фэгъэхьыгъэу Адыгеим и ЛIышъхьэ Табачнэм щыпсэурэ нэбгыритIумэ зыкъыфагъэзагъ. Мыщ изэшIохын Iоф дашIэнэу КъумпIыл Мурат унашъо афишIыгъ.\nКIэлэцIыкIухэм футбол ешIапIэ афэгъэпсыгъэным кIэлэеджакIохэр еджапIэм езыщэлIэщт автобус зэрямыIэм, гурыт еджапIэм зэрэщагъашхэхэрэм япхыгъэ Iофыгъохэм, ащ медицинэ кабинет зэрэчIэмытым, нэмыкIхэми зэхэсыгъом щатегущыIагъэх. «Сбербанкым» ибанкомат псэупIэм къыдагъэуцоным цIыфхэр къыкIэлъэIугъэх. Джащ фэдэу зекIо кIорэ цIыфхэм апае къушъхьэм зэрэкIощтхэ гъогу тамыгъэхэр нахьыбэу къытырагъэуцонхэу зэхахьэм къекIолIагъэхэр АР-м и ЛIышъхьэ къелъэIугъэх.\n— ГумэкIыгъоу къэшъуIэтыгъэхэм ядэгъэзыжьын тыдэлэжьэщт. Ау псынкIэу зэкIэ зэшIохыгъэ зэрэмыхъущтыр, тIэкIу-тIэкIоу ахэр зэрэдэдгъэзыжьыщтыр къыхэзгъэщы сшIоигъу, — къыIуагъ КъумпIыл Мурат. – ЦIыфхэм нахьыбэ къагъэшIэныр, демографием зэхъокIыныгъэшIухэр фэшIыгъэнхэр пшъэрылъ шъхьаIэу зыфэтэгъэуцужьых.\nФельдшер-мамыку IэзапIэу Табачнэм дэтым изытет нэужым КъумпIыл Мурат зэригъэлъэгъугъ. Ащ игъэкIотыгъэ гъэцэкIэжьынхэр ешIылIэгъэнхэм зэрэпылъыщтхэр республикэм ипащэ игущыIэ къыщыхигъэщыгъ.\nАдыгэ Республикэм и ЛIышъхьэу КъумпIыл Мурат министрэхэм я Кабинет хэтхэр игъусэхэу нэужым Теуцожь районым ит къуаджэу Пщыкъуйхьаблэ щыIагъ. ПсэупIэм игупчэ культурэм и УнакIэу щашIырэм дэжь къыщызэрэугъоигъэ цIыфхэм республикэм ипащэ якIолIагъ, шъхьэихыгъэ зэдэгущыIэгъу адыриIагъ.\nКультурэм ипсэолъакIэ ишIын зынагъэсыгъэм АР-м и ЛIышъхьэ кIэупчIагъ. Ар зэраухыжьыщтым дакIоу, къыпэIулъ чIыпIэри зэтырагъэпсыхьан зэрэфаер министрэу Аулъэ Юрэрэ муниципалитетым ипащэу Хьачмамыкъо Азэматрэ ариIуагъ.\nЦIыфхэм гумэкIыгъо шъхьаIэу къаIэтыгъэр зашъохэрэ псым изытет уигъэрэзэнэу зэрэщымытыр ары. АР-м и ЛIышъхьэ къызэриIуагъэмкIэ, мы гумэкIыгъор 2019-рэ илъэсым дэгъэзыжьыгъэ хъущт, джащ фэдэу лъэсрыкIо гъогухэм яшIын, псэупIэм къэзыгъэнэфырэ пкъыгъохэр дэгъэуцогъэнхэм яIофыгъуи мыгъэ зэшIуахыщт. Лъэпкъ проектхэм ягъэцэкIэн къыдыхэлъытагъэу фельдшер-мамыку IэзапIэм ишIын 2020-рэ илъэсым къуаджэм щырагъэжьэнэу агъэнафэ. IэпыIэгъу псынкIэм иIофшIэн зэрэзэхищэрэм, диспансеризацием, нэмыкI Iофыгъохэми лъэныкъохэр атегущыIагъэх. Джащ фэдэу псэупIэм дэсхэ кIэлэцIыкIухэр гурыт еджапIэм ещэлIэгъэнхэмкIэ гумэкIыгъохэр къызэрэуцухэрэр къыхагъэщыгъ. БылымхъупIэхэр зэрафимыкъухэрэр къэгущыIагъэхэм ащыщхэм къаIуагъ. Мы Iофыгъо пстэумкIи IэпыIэгъу зэрагъотыщтыр республикэм ипащэ къариIуагъ.\n— ГумэкIыгъоу шъуиIэхэм защыдгъэгъозэнэу, IэпыIэгъу тыкъышъуфэхъунэу къуаджэм тыкъэкIуагъ. Тэ талъэныкъокIэ къыттефэрэр дгъэцэкIэщт, тишIуагъэ къышъодгъэкIыщт. Ау шъори шъуIэ зэкIэдзагъэу Iоф шъушIэн, чылэм изытет нахьышIу хъуным шъулъыплъэн фае. ШIыхьафхэр зэхашъущэх, IэпыIэгъу шъукъытфэхъу, — къыIуагъ КъумпIыл Мурат.\nЩыкIагъэхэу яIэхэр зэрэзэхишIагъэхэм, IэпыIэгъу къафэхъунэу къызэригъэгугъагъэхэм афэшI АР-м и ЛIышъхьэ зэрэфэразэхэр Пщыкъуйхьаблэ щыпсэухэрэм къаIуагъ. Iофыгъохэр зэхэфыгъэхэ зэрэхъурэм КъумпIыл Мурат лъыплъэщт.\nСомэ миллион 337-рэ къыхагъэкIыгъ Сомэ миллион 337-рэ къыхагъэкIыгъ\nГъогурыкIоныр щынэгъончъэным фэIорышIэщт ГъогурыкIоныр щынэгъончъэным фэIорышIэщт


Газыр аIэкIэгъэхьэгъэным епхыгъэ штаб Адыгеим щызэхащагъ — Адыгэ макъ\nГазыр аIэкIэгъэхьэгъэным епхыгъэ штаб Адыгеим щызэхащагъ\nРедактор 15.07.2021 КЪЭБАРЫКlЭХЭР\nУрысые Федерацием и Правительствэ и Тхьаматэ игуадзэу Александр Новак видеоконференцие шIыкIэм тетэу тыгъуасэ штабым иапэрэ зэхэсыгъо зэрищагъ. Газыр аIэкIэгъэхьэгъэнымкIэ федеральнэ штабым ар ипащ. Урысые Федерацием и Президент ипшъэрылъхэу Урысыем ишъолъырхэм икъоу газыр алъыгъэIэсыгъэным епхыгъэу щытхэр гъэцэкIагъэ зэрэхъухэрэм зэхэсыгъом щатегущыIагъэх.\nГъэцэкIэкIо хабзэм ифедеральнэ къулыкъухэм ыкIи шъолъырхэм ялIыкIохэр зэIукIэм хэлэжьагъэх. Адыгэ Республикэм и ЛIышъхьэ пшъэрылъ зэрэфишIыгъэм тетэу Адыгеим ыцIэкIэ ащ хэлэжьагъ Адыгэ Республикэм и Премьер-министрэу Геннадий Митрофановыр. Социальнэ газификацием ипрограммэ республикэм щыгъэцэкIэгъэнымкIэ штабэу Адыгеим щызэхэщагъэм ипащэу ар агъэнэфагъ.\nАлександр Новак къызэриIуагъэмкIэ, Урысые Федерацием и Президент Федеральнэ ЗэIукIэм фигъэхьыгъэ Джэпсалъэм къыдилъытэхэрэр гъэцэкIагъэ хъунхэм пае федеральнэ штабымрэ шъолъырхэм яштабхэмрэ зэхащагъэх. 2022-рэ илъэсым ыкIэм ехъулIэу цIыфхэу газыр джыри зыIэкIамыгъэхьагъэхэм амал зэриIэкIэ нахь псынкIэу ар алъыгъэIэсыгъэным ахэм анаIэ тырагъэтынэу щыт.\nХэбзэгъэуцугъэу щыIэм фашIыгъэ зэхъокIыныгъэхэм, гущыIэм пае, Президентыр мэкъуогъум иублэгъум зыкIэтхэжьыгъэ гъэтэрэзыжьынхэу федеральнэ законэу «Урысые Федерацием щыпсэухэрэм газыр аIэкIэгъэхьэгъэным ехьылIагъ» зыфиIорэм къыдалъытэхэрэм яшIуагъэкIэ ыпкIэ хэмылъэу газыр цIыфхэр зыщыпсэухэрэ хапIэхэм анагъэсыщт. ЦIыф псэупIэхэу зигазрыкIуапIэхэр газ инфраструктурэм джыри намыгъэсыгъэхэм газыр аIэкIэгъэхьэгъэнымкIэ илъэситф программэхэм ягъэцэкIэн тегъэпсыхьагъэу IофшIэнхэр зэшIуахыщтых. ЗэIукIэм илъэхъан газыр аIэкIэгъэхьэгъэнымкIэ моделыкIэм игъэфедэн тегъэпсыхьэгъэ Iофтхьабзэхэу игъоу алъэгъухэрэр къагъэнэфагъэх. Ахэм къызэрэдалъытэрэмкIэ, чIыопс газыр зыгъэфедэщтхэм яхапIэхэм ягъунапкъэхэм ыпкIэ хэмылъэу анагъэсыщт. Унашъохэм язэшIохын Урысые Федерацием ишъолъырхэр зэкIэ къыхагъэлэжьэнхэу пшъэрылъ афашIыгъ.\n«Урысые Федерацием и Правительствэ иунэшъо заулэ шIэхэу къыдэкIыщт. Ахэр зыфэгъэхьыгъэщтхэр цIыфхэм газыр аIэкIэгъэхьэгъэнымкIэ амалхэу щыIэхэр ары. Тэ шъолъыр заулэмэ тащыIагъ, IофшIэным изэшIохынкIэ зэIукIэхэр ащызэхэтщагъэх, къэбарыр къэугъоигъэнымкIэ Iофышхо зэшIотхыгъ. Джащ фэдэу административнэ пэрыохъуныгъэхэр щыгъэзыегъэнхэмкIэ пшъэрылъхэр афэтшIыгъэх. Газыр аIэкIэгъэхьэгъэным епхыгъэ IофшIэнхэр непэ едгъэжьэнхэ фае», — къыхигъэщыгъ Урысые Федерацием и Вице-премьерэу Александр Новак.\nХэушъхьафыкIыгъэу зытегущыIагъэхэр программэм тегъэпсыхьагъэу газыр зыIэкIэгъэхьэгъэн фэе цIыфхэм къагъэхьыгъэ лъэIу тхылъхэм Iофэу адашIэрэр ары. Къэралыгъо фэIо-фашIэхэм япортал, джащ фэдэу газыр аIэкIэгъэхьэгъэнымкIэ оператор зыкIым ипортал къызыфагъэфедэхэзэ, электроннэ шIыкIэм тетэу лъэIу тхылъхэр тапэкIэ агъэхьынхэ алъэкIыщт.\nIахьзэхэлъ обществэу «Газпром газораспределение Майкоп» зыфиIорэм республикэм исхэм зыфагъэзэн алъэкIыщт. 2022-рэ илъэсым ыкIэм ехъулIэу унэ миллиони 4 фэдизмэ газыр аIэкIагъэхьанэу рахъухьагъ. АдыгеимкIэ унэ мин 16,8-м ехъумэ. А гухэлъхэм сомэ миллиарди 4-м ехъу атефэнэу пэшIорыгъэшъэу къырадзагъ.\nПетербург щыкIогъэ Дунэе экономическэ форумым а Iофыгъом щытегущыIэгъагъэх. Партиеу «Единэ Россием» истратегическэ сессиеу щыIэм «Инфраструктурные проекты в регионах – драйвер роста» зыфиIорэ Iофыгъом епхыгъэ еплъыкIэхэр къыщаIогъагъэх, Адыгеим и ЛIышъхьи ащ хэлэжьэгъагъ.\n2021 – 2025-рэ илъэсхэм Адыгеим газыр зэрэIэкIэхьащт Программэм диштэу Iофтхьабзэхэу зэшIуахыщтхэри агъэнэфагъэх. Илъэсэу икIыгъэм а программэм аIапэ кIадзэжьыгъагъ Адыгеим и ЛIышъхьэу КъумпIыл Муратрэ ПАО-у «Газпром» зыфиIорэм и ГъэIорышIапIэ и Тхьаматэу Алексей Миллеррэ. Программэм Iофтхьэбзэ 24-рэ къыделъытэ, ащ мэхьанэшхо зиIэ социальнэ псэолъэ 21-мэ яшIын хэхьэ. Республикэм ирайони 3-мэ япсэупIэ 17-мэ газыр аIэкIэгъэхьэгъэным пае межпоселковэ газрыкIопIэ 15 агъэпсыщт.\nПредыдущая Хьисап еджапIэм Iоф ешIэ\nСледущая КъумпIыл Мурат вакцинэр зыхаригъэлъхьагъ


Home » Adyghe » 27 Revelation » 09\nЕтІанэ ятфэнэрэ мэлэІичыр ибжъэмыешхо къепщагъ. Джащыгъум уашъом къикІэу, чІылъэм къехыгъэгъэ жъуагъор* слъэгъугъэ. ЕтІанэ чІылъэм икуупІэу чІэ зимыІэм* ичІэхьапІэ иІункІыбзэ мэлэІич горэм а жъуагъом ритыгъ. 2Жъуагъом чІылъэм икуупІэу чІэ зимыІэм ичІэхьапІэ Іуихыгъ. ЗыІуехым, хьакушхом иІугъо фэдэ Іугъо къычІэугъ. А чІэхьапІэм къычІэугъэ Іугъом тыгъэри уашъори ыгъэушІункІыгъэх. 3ЕтІанэ мацІэхэр Іугъом къыхэкІыхи, чІым къытехьагъэх. ЧІым искорпионхэм* акІуачІэ фэдэ кІуачІэ яІэнэу мэлэІич горэм а мацІэхэм аритыгъ. 4ЧІым иуцхэм, ичъыгхэм, чІым икъэкІыгъэхэм яягъэ арамыгъэкІынэу Тхьэм ариІуагъ. Тхьэм имыхъур зынатІэ темыдзэгъэ цІыф закъохэр ары яягъэ зэрагъэкІын фэягъэр. 5МацІэхэм а цІыфхэр агъэлІэнхэу фитхэу щытыгъэхэп, мэзитфыкІэ къин арагъэщэчынэу фитхэу щытыгъэ ныІэп. А къинэу арагъэщэчыгъэр скорпионыр цІыфым зеокІэ, къинэу ригъэщэчрэм фэд. 6А мафэхэм цІыфхэр лІэныгъэм лъыхъущтых, ау агъотыщтэп. ЛІэнхэуи фэещтых, ау лІэныгъэр аІэпыкІыщт.\n7МацІэхэм ятеплъэ цІыфхэм заом фагъэхьазырыгъэ шыхэм ятеплъэ фэдагъ. Дышъэм хэшІыкІыгъэ танджхэм афэдэхэр ашъхьэхэм ателъыгъэх, анэгухэри цІыфхэм анэгухэм афэдагъэх. 8Ашъхьацхэр бзылъфыгъэ шъхьацхэм афэдагъэх, ацэхэри аслъаным ыцэхэм афэдагъэх. 9Яашъоджанэхэр гъучІым хэшІыкІыгъэ ашъоджанэхэм афэдагъэх. Атамэхэм макъэу апыІукІыщтыгъэр заом ежьэхэу шыкубэхэмрэ шыбэхэмрэ апыІукІырэ мэкъэшхом фэдагъ. 10Скорпионхэми кІэхэр зэряІэм фэдэу, кІэхэри яІагъэх. КІэхэми щэхэр апытыгъэх. А мацІэхэм лъэкІыныгъэ яІагъ мэзитфыкІэ цІыфмэ къин арагъэщэчынэу. 11Ахэмэ пачъыхьэу яІагъэр чІылъэм икуупІэу чІэ зимыІэм имэлэІич ары. Ащ ыцІэ джуртыбзэкІэ Аваддон, урымыбзэкІи Аполлион* ары.\n9:1 жъуагъор – мэлэІич горэ ары.\n9:1 чІылъэм икуупІэу чІэ зимыІэр – джынапцІэхэм яхьапс ары.\n9:3 скорпион – акърэб ары.\n9:11 Аполлион къикІырэр «ЗыгъэкІодрэр» ары.\n12Арэущтэу апэрэ сыхьатмыгъор блэкІыгъ. Джыри сыхьэтмыгъуитІу къэкІощт.\n13ЕтІанэ яхэнэрэ мэлэІичыр ибжъэмыешхо къепщагъ. Джащыгъум Тхьэм ыпашъхьэ щыт къурмэншІыпІэу дышъэм хэшІыкІыгъэм икъопІиплІымэ къарыкІэу макъэ горэ зэхэсхыгъэ. 14А макъэм бжъэмыешхор зыІыгъырэ яхэнэрэ мэлэІичым риІуагъ: «Евфрат псыхъошхом* дэжь щырапхыгъэ мэлэІичиплІыр шъхьафит шІыжьхи, тІупщыжьых». 15Мы сыхьат дэдэм, мы мафэ дэдэм, мы мазэ дэдэм, мы илъэс дэдэм цІыф пстэуми азыщанэ агъэлІэнэу Тхьэм афигъэхьазырыгъэгъэ мэлэІичиплІыр атІупщыжьыгъэх. 16А шыудзэм хэтыгъэхэм япчъагъэ миллион шъитІу хъущтыгъэх. Япчъагъэ зыфэдизыр зэхэсхыгъэ.\n17Шыхэри шыухэри мырэущтэу къысфэлъэгъуагъэх: ашъоджанэхэр машІом фэдэу плъыжьхэу, шхъуантІэхэу ыкІи гъожьхэу ащыгъыгъэх. Яшыхэм ашъхьэхэр аслъанышъхьэхэм афэдагъэх. Шыхэм ажэхэми машІо, Іугъо, тхъомзашхъо къадэкІыгъэх. 18МашІоу, Іугъоу, тхъомзашхъоу, а къинышхуищэу а шыхэм ажэхэм къадэкІыгъэхэмкІэ цІыф пстэуми азыщанэ лІагъэ. 19Шыхэм акІуачІэ ажэхэм адэлъыгъ, акІэхэми ахэлъыгъ; сыда пІомэ акІэхэр блэхэм афэдагъэх; акІэхэм шъхьэхэр апытхэу, ахэмкІэ яягъэ цІыфхэм арагъэкІыгъ.\n20Ау къэнэгъэ цІыфхэу а къинышхохэм ахэмылІыхьагъэхэм аІэкІэ ашІыгъэ тхьэ нэпцІ шъо теплъэхэм акІыб афагъэзэжьынэу адагъэп. ДжынапцІэхэр агъэлъэпІэнхэм ауж икІыжьыгъэхэп, дышъэм, тыжьыным, гъуаплъэм, мыжъом, пхъэм ахэшІыкІыгъэ тхьэ нэпцІхэу зылъэгъун, зэхэзыхын ыкІи къэзыкІухьан зымылъэкІхэрэр агъэлъэпІэнхэми ыуж икІыжьыгъэхэп. 21Джащ фэдэу, Іофхэу зыпылъхэу цІыф укІыным, ушхъухьаным, зинэ шІэным, тыгъоным афыкІэгъожьыгъэхэп.\n9:14 Евфрат псыхъошхор – а уахътэм а псыхъор тыгъэ къыкъокІыпІэмкІэ Рим къэралыгъошхом игъунапкъэу щытыгъ.


Пытагъэ хэлъэу къекIолIэщтых | АДЫГЭ ДУНАЙ | АДЫГЭ ДУНАЙ | АиФ Адыгея\nПромышленнэ продукциер хэбзэнчъэу къегъэкIокIыгъэным пэшIуекIогъэнымкIэ республикэ комиссием зичэзыу зэхэсыгъоу тыгъуасэ иIагъэм тхьамэтагъор щызэрихьагъ Адыгэ Республикэм и ЛIышъхьэу ТхьакIущынэ Аслъан.\nАщ хэлэжьагъэх АР-м и Премьер-министрэ ипшъэрылъхэр зыгъэцэкIэрэ Наталья Широковар, республикэм ипрокурорэу Василий Пословскэр, хэбзэухъумэкIо къулыкъухэм, ведомствэ зэфэшъхьафхэм япащэхэр, нэмыкIхэри.\nАдыгеим шапхъэхэм адимыштэрэ гъэщым хэшIыкIыгъэ гъомылапхъэхэр къыщыдэмыгъэкIыгъэнхэм ыкIи щямыгъэщэгъэнхэм лъыплъэгъэнымкIэ Iофэу ашIэрэм, ащ изэфэхьысыжьхэм къатегущыIагъ Роспотребнадзорым республикэмкIэ и ГъэIорышIапIэ ипащэу Сергей Завгороднер.\nАщ къызэриIуагъэмкIэ, гъэщхэр къэзышIырэ псэолъэ 34-рэ республикэм ит, ахэм ащыщэу 3-м непэ Iоф ашIэжьырэп. ХъызмэтшIапIэхэм япроцент 47-р - Джэджэ районым, 15-р - Кощхьэблэ районым, процент 12 зырызыр -Мыекъуапэрэ Красногвардейскэ районымрэ арытых. Ахэм, нэмыкI шъолъырхэм Iоф ащызышIэрэ предприятиехэм продукциеу къыдагъэкIырэм изытет зыфэдэр зэгъэшIэгъэным пае ГъэIорышIапIэм испециалистхэм бэдзэогъум къыщыублагъэу чъэпыогъум нэс уплъэкIунхэр зэхащагъэх.\nЗэфэхьысыжьхэм къызэрагъэлъэгъуагъэмкIэ, нэмыкI шъолъырхэм гъэщэу къыдагъэкIхэрэр шапхъэхэм адимыштэхэу пчъагъэрэ къыхэкIыгъ.\nГущыIэм пае, Iахьзэхэлъ обществэу «Приморскэ-Ахтарскэ щэ заводым» ипродукциеу кIэлэцIыкIу IыгъыпIэхэм афащэщтыгъэр шэпхъэ заулэм адимыштэу агъэунэфыгъ. АщкIэ нэмыкIхэми ягугъу къэпшIын плъэкIыщт. ЦIыфым ипсауныгъэкIэ щынагъоу щыт щэм хэшIыкIыгъэ гъомылэпхъэ килограмм 308,3-рэ щапIэхэм атырахыжьыгъ. Административнэ Iоф 49-рэ къызэIуахыгъ, тазырэу атыралъхьагъэр сомэ мин 486-рэ фэдиз мэхъу. ГъэIорышIапIэм унашъоу ышIыгъэр зымыгъэцэкIагъэхэм япхыгъэ Iофи 2 хьыкумым IэкIагъэхьагъ, къэзытхырэр «Адыгэ Макъ».\n«Мы Iофыгъом мэхьанэшхо зэриIэм щэч хэлъэп. ТэркIэ зэкIэмэ анахь шъхьаIэу щытын фаер тицIыфхэм япсауныгъэ, ахэм яфитыныгъэхэр къэухъумэгъэнхэр ары. Шапхъэхэм адимыштэрэ гъомылапхъэхэр щапIэхэм ателъхэ хъущтэп, хэбзэгъэуцугъэр зымыгъэцакIэхэрэм пшъэдэкIыжьэу ахьыщтым пытагъэ хэлъэу тыкъекIолIэн фае. ЯIофшIэн къызэтедгъэуцон, чIэнэгъэшхохэр ашIынхэ зэралъэкIыщтыр агурыдгъэIон фае», - къыIуагъ ТхьакIущынэ Аслъан.\nУФ-м и Президентэу Владимир Путиным унашъоу ышIыгъэмкIэ, санкциехэм къадыхэлъытагъэу США-м, Евросоюзым, Канадэм, Австралием, Норвегием, Украинэм, нэмыкI къэралыгъохэм ащыщхэм къащадагъэкIырэ продукциер тикъэралыгъо къыращэн фитхэп.\nАр республикэм щыгъэцэкIагъэ зэрэхъурэм, мыщ фэдэ хъугъэ-шIагъэу агъэунэфыгъэхэм къатегущыIагъ Краснодар таможнем ипащэ ипшъэрылъхэр зыгъэцэкIэрэ Вячеслав Китайскэр. Ащ къызэрэхигъэщыгъэмкIэ, ыпшъэкIэ зигугъу къэтшIыгъэ къэралыгъохэм алъэныкъокIэ агъэнэфэгъэ санкциехэр 2017-рэ илъэсым тыгъэгъазэм и 31-м нэс лъагъэкIотагъэх.\nТыркуем къыщыдагъэкIыхэрэм ащыщхэр, анахьэу пхъэшъхьэ-мышъхьэхэр, Урысыем къыращэнхэ фитхэу УФ-м и Президент кIэтхэжьыгъ, чъэпыогъум и 18-м щегъэжьагъэу ащ кIуачIэ иIэ мэхъу. НэмыкI шъолъырхэм афэдэу санкциехэр зытыралъхьэгъэ продукцием щыщхэр Адыгеим къыращэхэу къызэрэхэкIырэр В. Китайскэм къыIуагъ. Ащ фэдэ гъомылапхъэхэр сатыушIыпIэ инхэм ателъыгъэхэу агъэунэфыгъ.\nУнашъор зымыгъэцакIэхэрэм алъэныкъокIэ Iофхэр къызэIуахыгъэх, тазыркIэ агъэпщынагъэх.\n«Адыгеим таможне зэримыIэм къыхэкIыкIэ мыщ фэдэ уплъэкIунхэр тэр-тэрэу зэхэтщэнхэ амал щыIэп. Арышъ, краим мыщ фэдэ икъулыкъу ары пшъэдэкIыжь зыхьырэр.УФ-м и Президент ышIыгъэ унашъор шIокI имыIэу дгъэцэкIэн фае, шапхъэхэм адимыштэрэ е санкциехэм къахиубытэгъэ продукциер тишъолъыр къихьэ хъущтэп. Ащ тызэгъусэу тылъыплъэн фае», - къыIуагъ ТхьакIущынэ Аслъан.\n2016-рэ илъэсым комиссием Iоф зэришIэщтэу агъэнэфэгъагъэм зэхъокIыныгъэу фашIыщтхэм къатегущыIагъ АР-м экономикэ хэхъоныгъэмкIэ ыкIи сатыумкIэ иминистрэу ЛIыхэсэ Махьмудэ.\nИнвестициехэм япхыгъэ упчIэхэр шъхьаIэу щытыгъэх →\nЯIофшIэн нахь агъэлъэшынэу зафигъэзагъ →\nАР-м и ЛIышъхьэ иIофшIэгъу зэIукIэгъу →\nIофхэм язытет тегущыIагъэх


Никита Кучеровым тегъэгушхо — Адыгэ макъ\nСША-м ихыгъэхъунэныкъоу Флоридэ ихоккей клуб Никита Кучеровыр аштэным ыпэкIэ Урысыем икомандэхэм ащешIагъ.\nХоккеим зыфигъасэу зырегъажьэм, Москва щыпсэущтыгъ. Апэрэ тренерэу Геннадий Курдиным къыриIощтыгъэхэр ащ щыгъупшэхэрэп. Ишъыпкъэу Iоф зыдишIэжьыныр, ешIэкIэ амалхэм алъыхъуныр ипшъэрылъ шъхьаIэхэм ащыщыгъэх.\nМосква икIэлэцIыкIу-ныбжьыкIэ спорт еджапIэу Геннадий Курдиныр зипащэм зыщигъасэзэ, Н. Кучеровыр командэ зэфэшъхьафхэм ахэтыгъ. 2009-рэ илъэсым Москва хоккеимкIэ икуп ныбжьыкIэу «Дзэ Плъыжьым» рагъэблэгъагъ. ИIэпэIэсэныгъэ псынкIэу зэрэхигъахъорэр тренер-упчIэжьэгъухэм къыхагъэщыгъ. 2011-рэ илъэсым дунаим щызэлъашIэрэ клубэу ЦСКА-м аштагъ.\nЦСКА-р Ригэ икомандэу «Динамэм» зыдешIэм, Н. Кучеровыр клуб цIэрыIом хэтэу апэрэу зэIукIэгъум хэлэжьагъ.\nУрысыем хоккеимкIэ ихэшыпыкIыгъэ ныбжьыкIэ командэ щешIэзэ, Н. Кучеровыр дунэе зэнэкъокъум хэлэжьагъ, джэрз медалыр къыдихыгъ.\nЕшIэгъуи 7-м шайбэр гъогогъу 11 хъагъэм дидзагъ, игъусэхэм аритыгъэ шайбэр гъогогъуи 10 къэлапчъэм дадзагъ. Анахь дэгъоу ыпэкIэ щешIагъэу зэхэщакIохэм алъытагъ.\nИлъэс 19 зыныбжь Н. Кучеровыр ЦСКА-м хэкIыжьи, IэкIыб къэрал кIуагъэ. Флоридэ иклубэу «Квебек Ремпартсым», нэмыкIхэм ащешIагъ. 2013-рэ илъэсым Тампым иклуб шъхьаIэ аштагъ. Апэрэ ешIэгъоу зыхэлэжьагъэр тарихъым инэкIубгъохэм къахэщы. НХЛ-м изэнэкъокъу хэлажьэзэ, «Нью-Йорк Рейнджерсым» дешIагъ, къэлапчъэм апэрэ шайбэр дидзагъ. Апэрэ илъэсым зэIукIэгъу 58-рэ иIагъ, очко 18 ригъэкъугъ (9+9).\n2014-рэ илъэсым тренерэу Джон Купер иунашъокIэ Н. Кучеровыр Тайлер Джонсонрэ Ондржее Палатрэ ягъусэу ыпэкIэ щешIэу ригъэжьагъ. Нэбгырищыр псынкIэу зэгурыIуагъ, ешIэкIэ дэгъу къагъэлъагъозэ, клубыр апэ итхэм ащыщ хъугъэ.\n«Къызэдалъфыгъэ сабыищ» аIозэ НХЛ-м нэбгырищыри къыщыхагъэщыщтыгъ.\n2014-рэ илъэсым, чъэпыогъум и 28-м, Н. Кучеровыр НХЛ-м щыкIорэ зэнэкъокъум хэлажьэзэ, «Аризон Койотисым» дешIагъ, апэрэу къэлапчъэм гъогогъуи 3 шайбэр дидзагъ.\nН. Кучеровыр ешIэкIо цIэрыIомэ ащыщ хъугъэ. ЗэIукIэгъу 28-мэ очко 22-рэ къащихьыгъ (10+12).\n2015 – 2016-рэ илъэс ешIэгъум «Бомбардир анахь дэгъу» зыфиIорэ щытхъуцIэр къыдихыгъ. Очко 66-рэ къыхьыгъ (30+36).\nЗэсымаджэм ыуж иешIакIэ къеIыхыгъэп. 2016 — 2017-рэ илъэс зэнэкъокъум «Тхьамафэм ижъуагъо» гъогогъуищэ хъугъэ. Илъэс 23-рэ зыныбжьхэу Урысыем иешIакIохэу къэлапчъэм шайбэр гъогогъу 40 дэзыдзагъэхэм ахалъытагъ. Александр Овечкиным, Евгений Малкиным, Илья Ковальчук, Павел Буре, Александр Могильнэм ауж Никита Кучеровыр рекордыр зыгъэуцугъэхэм ясатыр хэуцуагъ.\nАдыгэ Республикэм и ЛIышъхьэу КъумпIыл Мурат Никита Кучеровыр НХЛ-м иешIэкIо анахь дэгъуи 10-мэ ащыщ зэрэхъугъэм, зэнэкъокъухэм чанэу зэрахэлажьэрэм афэшI фэгушIуагъ, игупсэ къалэу Мыекъуапэ къэкIонэу, хоккеир зыгу рихьыхэу къылъыплъэхэрэм аIукIэнэу къыригъэблэгъагъ.\nМыекъуапэ «Мыл-Арена» зыфиIорэ спорт Унэшхор къызыщызэIуахым апэрэхэм ащыщэу Н. Кучеровыр ти ЛIышъхьэ къыфэгушIуагъ.\nМыекъуапэ и Мыл-Аренэ хоккей ущешIэн, лъэрычъэхэм уатетэу укъыщышъон, псауныгъэр щыбгъэпытэн плъэкIыщт. Никита Кучеровым фэдэ ешIэкIо цIэрыIохэм акIырыплъыхэзэ, тиныбжьыкIэхэм загъасэу зэрэрагъэжьагъэм тегъэгушхо.\nНикита Кучеровым янэ ышыпхъоу Иринэ Мыекъуапэ дэсэу футбол клубэу «Зэкъошныгъэм» илъэсыбэрэ Iоф щишIагъ. Ащ къытфиIотэгъагъ Никитэ Мыекъуапэ лъэшэу ыгу зэрэрихьырэр. Къалэм къызыкIокIэ бэрэ зыщигъэпсэфынэу уахътэ имыIэми, иIахьылхэр зэригъэлъэгъунхэр шэнышIу фэхъугъ.\nДунаим щызэлъашIэрэ Никита Кучеровым зэнэкъокъухэм медалыбэ къащыдихыгъ, щытхъуцIэу иIэр бэ, рекордхэр ыгъэуцугъэх.\nХоккеим цIэрыIо щыхъугъэр 1993-рэ илъэсым мэкъуогъу мазэм и 17-м Мыекъуапэ къыщыхъугъ. Урысыем ихэшыпыкIыгъэ командэ хэтэу дунэе зэIукIэгъухэм ахэлажьэ зыхъукIэ, Мыекъуапэ зэрэщыщыр зэхэщакIохэм къаIоу зызэхэтхыкIэ тэгушIо, тегъэгушхо.\nОпсэу, Никита! Уилъэныкъо гупсэ о ущагъэлъапIэ, уичIыпIэгъухэр къыпIукIэхэ ашIоигъоу къыожэх. Тхьэм шIукIэ тызэфехь.\nПредыдущая En iyiler\nСледущая Театрэм цIыфыр епIу


Мужская майка 3D “Зайка поздравляет тебя!” - купить в интернет-магазине, артикул принта: 1401517\nМужская майка 3D Фото 01, Зайка поздравляет тебя!\nМужская майка 3D Фото 02, Зайка поздравляет тебя!\nМужская майка 3D Фото 03, Зайка поздравляет тебя!\nМужская майка 3D Фото 04, Зайка поздравляет тебя!\nМужская майка 3D Фото 05, Зайка поздравляет тебя!\nМужская майка 3D «Зайка поздравляет тебя!»


Сэтэнэе гуащэ ижъуагъо кIосэщтэп — Адыгэ макъ\nСэтэнэе гуащэ ижъуагъо кIосэщтэп\nМы мафэхэм къэбар гухэкI къытлъыIэсыгъ: адыгэ литературэм изэгъэшIэн лъапсэ фэзышIыгъэу, IофышIэшхуагъэу, филологие шIэныгъэхэмкIэ докторэу, профессорэу, академикэу Бэчыжъ Лейлэ Абубэчыр ыпхъум идунай ыхъожьыгъ, Тхьэм джэнэт лъапIэ къырет.\nАдыгэ лъэпкъым мыкIодыжьын шIэныгъэ лэжьыгъэ Лейлэ къыфыщинагъ, хэмыкIокIэжьын лъагъо чIышъхьашъом къытыринагъ. Игупшысэ куоу, игущыIэ щэрыоу, ижабзэ чанэу зэрэщытым пае «ШIэныгъэм и Сэтэнэе гуащэкIэ» еджэщтыгъэх. «ЗигущыIэ щыIэр лIагъэп» аIо адыгэхэм, Лейлэ лъэпкъым егъашIи щыгъупшэщтэп. ЫшIэн фаер ышIэзэ щыIэныгъэм пхырыкIыгъ, IэпыIэгъу IофыкIэ зыми еолIагъэп, зыдеIэшъурэм гъогу ригъэгъотыгъ, шIэныгъэ зэIукIэхэу хэгъэгум е дунаим щызэхащэхэрэм ахэлэжьагъ, сымаджэу къыхэкIыми (лъыдэкIуае е температурэ иIэу) къэуцугъэп, зышъхьасыжьыгъэп, адеIэзэ ныбжьыкIабэ ыуж ригъэуцуагъ, ау лъэшэу ыгу къеоу зигугъу къышIыщтыгъэр шIэныгъэри мылъкукIэ ащэфы зэрэхъугъэр ары — Iофэу зыпылъым ыгъэгумэкIэу, ыгуи ыпси хилъхьэу фэшъыпкъагъ.\nБэчыжъ Лейлэ ылъапсэ къызыщежьэрэр ищэрджэс къуаджэу ПсэукIэ-Дах ары, ащ къыщыхъугъ, щеджагъ, илъэпкъ хабзэ, ишэн-зекIуакIэ щызыхищагъ, тыдэ щыIэми ишъхьэлъытэжьыныгъэ щыгъупшагъэп, зэраIорэм шъхьарыкIэу бзылъфыгъэ зэкIужь лъэгъупхъагъ. ЗыплъэгъукIэ нэ шхъонтIэ Iуш чанхэр уасэ къыпфашIэу къигушIукIыщтыгъэх, зигъэцIыкIущтыгъэп, идэхагъэ зыдишIэжьэу игущыIи изекIуакIи къахэщыщтыгъэ. Арары усакIоу ЯхъулIэ Сэфэр орэд дахэ тефэу зыкIыфиусыгъагъэр «Лейла» ыцIэу (орэдыр урысыбзэкIэ ытхыгъ, Сэфэр тхыгъабэ иI урысыбзэм илъэу). ИIорэ ишIэрэ зэтетыгъ, ыIуагъэм епцIыжьыгъэп.\nЛейлэ иеджэн Ленинград (джы Санкт-Петербург) щылъигъэкIотагъ, ащ дэт университетым филологиемкIэ ифакультет къыухыгъ, аспирантурэ еджэгъур Москва (ИМЛИ-м) щихьыгъ, ары кандидат, доктор диссертациехэр къызыщигъэшъыпкъэжьыгъэр. Къэрэщэе-Щэрджэсым къызегъэзэжьым гуманитар ушэтыпIэ институтым щылэжьагъ, литературэмрэ фольклорымрэ яотдел ипэщагъ, Къэрэщэе-Щэрджэс университетым ипрофессорыгъ.\nТиунагъокIэ Лейлэ тиныбджэгъу хьалэлыгъ, Казбекрэ ежьырырэ Москва нэIуасэ щызэфэхъугъагъэх, зэш-зэшыпхъум фэдэу щэIэфэхэкIэ щытыгъэх, зэдэлэжьагъэх, телефонкIэ зэфытемыохэу тхьамафэ тырагъашIэщтыгъэп, зэрыгущыIэхэу афэмыухыщтыгъэр адыгэ лъэпкъ Iофыр, ясэнэхьатэу литера- турэм ехьылIагъэхэр ары. Докторскэхэр къызыщагъэшъыпкъэжьырэ советэу Казбек зипэщагъэм Лейли хэтыгъ, шIэныгъэм ехьылIэгъэ зэIукIэшхомэ нэбгыритIури ахэлажьэщтыгъэх. ЯзэфыщытыкIэрэ язэдэгущыIакIэрэ уехъопсэнэу щытыгъ. Лейлэ телефонкIэ къытеоу къызысштэкIэ ыIощтыгъэ: «А синысэ дах, сшынахьыкIэ къушъхьэшхоу Казбек къысфеджэба, цIыфыIэ хэмыIэу Тхьэм дышъэ лъапIэу къыгъэхъугъ ар, ау угу хигъэкIы хъумэ сэ къысэпIощт». Арэущтэу Казбек цIыфыгъэшхорэ шIэныгъэ куурэ зэриIэм рыгушхощтыгъэ. Казбек зыIухьэкIэ: «Сыд, сшы нэф, синысэрэ орырэ къысэшъуIуалIэрэр, тIэкIу сышъоуба?» ыIозэ тызэрэзэдэгущыIэрэм щыгушIукIыщтыгъэ. Агу зэIухыгъэу ныбджэгъуныгъэ шъыпкъагъэ зэфыряIагъ.\nСимонографиехэм къащытхъоу бэрэ къыхэкIыгъ: «ШIуагъэу птхыгъэмэ ахэлъыр систудентмэ афэсэIуатэ», — ыIощтыгъэ. Докторскэ диссертациеу стхыгъэм оппонентэу иIагъ, бэ джащ фэдэу шIэныгъэ консультантэуи зиIагъэр.\nИнститутэу Iоф зыщысшIэрэм Бырсыр Батырбый итхьамэтагъ ащыгъум. Лейлэ къызыщыхъугъэ мафэр хагъэунэфыкIынкIэ макIэ къэнэжьыгъагъэр, Батырбый дэжь сычIахьи Лейлэ «Адыгеим и Щытхъузехь» зыфиIорэ медалыр институтым ыцIэкIэ фэдгъэшъошагъэмэ зэригъор зесэIом, ащ лъыпытэу къыздыригъэштагъ, пылъыщт тхылъхэр псынкIэу дгъэхьазырхи къырядгъэтыгъагъ.\nАдыгэ Республикэм иIэшъхьэтетхэм машинэ къытати МэщбэшIэ Исхьакъ, Казбек, сэры Лейлэ къызыщыхъугъэ мафэр игъэкIотыгъэу аужырэу зыщыхигъэунэфыкIыгъэ Черкесскэ тыщыIагъ, сценэм тыкъытехьи тыкъэгущыIагъ, IаплI етщэкIыгъ, дунаир Лейлэ игушIогъуагъ, ащ ыуж Казбеки идунай ыхъожьыгъ. Бэрэ телефоным сыфытеоу Лейлэ къыхэкIыщтыгъэ, джащыгъум гу зэIухыгъэкIэ игукIаи игушIуагъуи къысфиIуатэщтыгъэх…\nЛейлэ унагъуи пылъыгъ: янэ аужырэ илъэсхэм сымэджэ хьылъагъ, ишъхьэгъуси, ыкъо закъуи игъонэмысэу дунаим ехыжьыгъэх. Мэхагъэ сыд фэдэкIи къызыхигъэфагъэп, тхьаусыхагъэп, пытагъэ хэлъэу икъин ыщэчыгъ.\nЛейлэ цIыф чан блэнагъ, сыдрэ Iоф фэбгъэзагъэми фэкъулаигъ, гушхуагъэ. ШIэныгъэ лъэныкъом укъикIэу уасэ фэпшIын хъумэ, адыгэ IорыIуатэмрэ литературэмрэ афэгъэхьыгъэу тхылъ 20-м ехъу ытхыгъ, шIэныгъэлэжьхэри еджакIохэри илъэс пчъагъэм ахэм арэлажьэх. Я 50 — 60-рэ илъэсхэм адыгэ литературэм хэхъуагъэр багъэ (ахэм къахиубытэщтыгъэ щэрджэс литературэри). Жанрэ пэпчъ арылъэу тхыгъэхэр къыдэкIыгъэх, ацIэ чыжьэу Iунэу тхакIохэри щыIагъэх — А. Уахътэ, М. ДышъэкI, Хъу. Гощэкъу, нэмыкIхэри. Гъэхъагъэ горэ зышIырэм къежьапIэ имыIэу хъурэп, гъогу хэхыгъэм утеуцоным пае къинхэри уапэкIэ къекIы, ахэр дэбгъэзыжьызэ ыпэкIэ улъэкIуатэ. Адыгэ литературэм гъогоу къыкIугъэм, зэригъэзафэзэ, лъыплъэнэу шIэныгъэлэжьхэр щыIагъэхэп. Адыгэ литературнэ критикэм, лъэпкъ литературнэ шIэжьым ылъапсэ Бэчыжъ Лейлэ къыщежьэ.\nАпэрэ теоретическэ IофшIагъэхэр щэрджэс литературэм ехьылIагъэу етхыми, Совет хабзэм къыдежьэгъэ литературэ ныбжьыкIэм хэхъоным пае екIолIакIэу иIэн фаехэр Лейлэ иIофшIэгъэшхохэм ащигъэунэфэу ежьэ. Партийнэ екIолIакIэу хабзэм ыгъэуцугъэхэр — лъэпкъ цIыкIухэм литературэ яIагъэп, хэбзакIэм ар къыдэхъугъ зэраIорэм шъхьащыкIэу, къымыIуапэу, игупшысэ зэкIурэр лъэпкъ литературэ лъапсэр ижъыкIэ къызэрежьэрэр зэрэкIигъэтхъырэр ары. Ащыгъум шъхьаихыгъэу ахэр къэпIон уфитыгъэп. Литературэм пае хабзэр зыштагъэхэм унэшъо зэфэшъхьафэу къыхаутырэр багъэ, ахэм зэу ащыщыгъ унашъоу «Партийная организация и партийная литература» зыфиIорэр. Ащ щыкIэгъэтхъыгъагъ литературэр партием ишIэ хэлъэу зэрэзекIон фаер, ащ шIокI имыIэу дебгъэштэн фэягъэ, дезымыгъаштэрэм лажьэ къызыфихьыжьыщтыгъэ.\nЛейлэ лъэпкъ литературэхэм яхэхъоныгъэ адыгэ литературэм ригъапшэзэ, изэфэхьысыжь къыхегъэщы художественнэ гупшысэ куу лъэпкъым зэриIэр, ежьыри шIэныгъэлэжьынымкIэ къулаишхо зэрэхэлъыр къэнафэ. Лейлэ литературэмкIэ нэIуасэ зыфишIызэ, ижъырэ гупшысэ куури зыщигъэгъупшэрэп. «Хэти Iушэу къэхъурэп» еIо адыгэ гущыIэжъым. УищыIэныгъэ хахъо къэси узфэщэгъэ Iофым уфэлажьэмэ, тхъагъуи, насыпи, гушIуагъуи хэбгъотэщтых — хьазырэу зи къэхъурэп. Лейлэ цIыф Iушыгъ, щэIэфэкIэ иакъыл игъомылэу псэугъэ. Янэ-ятэхэри цIыф Iушыгъэх, ахэм бэ къакIэрихыгъэр, ишIэныгъэ лэжьыгъэ лъэшэу бэгъуагъэ. ЗэIукIэхэм, кандидатскэ, докторскэ къэгъэшъыпкъэжьынхэм зэп-тIоп къащыгущыIэу зэрэзэхэсхыгъэр, тхыгъэу ыIыгъхэр ыгъэтIылъхэти «Стхыгъэр бэ, ау аущтэу сыкъэгущыIэщт ыIоти», къызытегущыIэрэм хэшIыкIышхо зэрэфыриIэр къыхэщэу, узыIэпищэу, уемызэщэу къэгущыIэщтыгъэ.\nИтхыгъэхэр урысыбзэкIи, адыгабзэкIи, нэмыкIыбзэхэмкIи тихэгъэгуи, нэмыкIхэми къащыдэкIыгъэх. Монографиеу «От богатырского эпоса к роману» зыфиIорэм щыкIегъэтхъы жэрыIо усэм иамалхэр зэрэбаир, имэхьанэ зэрэкуур, текстхэр ащкIэ иIэубытыпIагъэх, ахэр щызыгъэзыяпэхэри литературэм дэлажьэрэмэ ахэтыгъэх. Лъапсэу тилитературэмэ яIэр жэрыIо усэнымрэ урыс литературэмрэ арэу зэрэщытыр егъэунэфы. ЖэрыIо усэным теориеу пылъхэр зыуплъэкIугъэхэу Пропп, Жирмунскэм, Гусевым алэжьыгъэхэр IэубытыпIэ ышIыхэзэ, адыгэ жэрыIо усэным итеоретическэ лъапсэ апэрэу зыгъэунэфыгъэр Лейл. «Литература в потоке времени» зыфиIорэм адыгэхэм, Темыр Кавказым ис лъэпкъхэм ялитературэ щызэхефы, дунэе литературэм зэрэхэхьагъэхэр къеушыхьаты. Джащ фэдэ гупшысакIэр ары лъэпкъ духовнэ зыпкъитыныгъэм икупкI нахьышIоу зэгъэпэшыгъэу, зы лIэужым IэкIихэу адрэ лIэужым IэкIэзыгъэхьан зылъэкIыщтыр.\nЩэрджэс тхакIомэ ятхьаматэу илъэс пчъагъэрэ лэжьагъэ. Урысыем итхакIохэм я Союз хэтыгъ. Лейлэ игурышэ-гупшысэхэм анахь чIыпIэшхо ащызыубытыщтыгъэхэр шIугъэр, зэфагъэр, ары. Мыпшъыжь гумэкIэу ыбгъэ дэлъыгъэр литературэм зэрэдэлэжьэщт шIыкIэм иамалэу IэкIэлъхэр ныбжьыкIэмэ зэраIэкIигъэхьащтыр арыгъэ. ЩыIэныгъэр хьалэлэу къетагъ Лейлэ — акъылышIуагъ, сэнаущыгъэшхо хэлъыгъ, дэхагъэр ылъэгъущтыгъэ, ащ фэбэнэн ылъэкIыщтыгъэ, зэ закъо плъэгъугъэмэ, пщыгъупшэнэу щытыгъэп. Лъэпкъым жъогъо нэфэу егъашIэм къыфэнагъэхэм ащыщ хъугъэ, ишIэныгъэ лэжьыгъацэ лъэпкъ чIым щыбэгъо зэпытыщт.\nФилологие шIэныгъэхэмкIэ доктор, Урысыем итхакIохэм я Союз хэт.\nПредыдущая Итеплъэ къагъэнэжьи, агъэкIэрэкIагъ\nСледущая Швецием къыщыслъэгъугъэхэмрэ сызэригъэгупшысагъэхэмрэ


Home » Adyghe » 02 Markus » 04\nposted by derDaniel on Fri, 06/11/2010 - 14:04\nЧылапхъэр зыпхъырэм ехьылІэгъэ гъэсэныгъэ тхыдэр\n(Маттэ 13:1-9; Лука 8:4-8)\nИсус джыри зэ псыхъурае Іушъом цІыфхэм Тхьэм игущыІэхэр щаригъашІэхэу ыублагъ. ЦІыфхэу Исус ыдэжь къыщызэрэугъоигъэхэр зэрэбагъэм пае, ежьыр псым тет къуашъо горэм дэкІуаий, итІысхьагъ. ЗэкІэ цІыф\nкупышхор псым игъунэгъоу Іушъом Іутыгъ. 2Гъэсэныгъэ тхыдэхэмкІэ цІыфхэм Іофыбэр аригъэшІагъ. ЦІыфхэм аригъашІэзэ, мыщ фэдэу ариІуагъ:\n3–ШъукъэдаГу. ЛІы горэм чылапхъэ ыпхъынэу дэкІыгъ. 4Чылапхъэр ыпхъызэ, ащ щыщ тІэкІу гъогум тетэкъуагъ. Бзыухэр къэбыбыхи, ар ашыпыгъ. 5Зы тІэкІуи ятІэ макІэ зыхэлъ чІыгу мыжъуалъэм тетэкъуагъ. ЧІыгур куугъэпти, шІэх дэдэу къыхэкІыгъ, 6ау тыгъэр къызыдэкІуаем пыгъукІыгъ, лъэпсэ куу зэрямыІагъэм паий, гъугъэх. 7НэмыкІ тІэкІуи панэхэм ахэтэкъуагъ. Панэхэр къэкІыхи, чылапхъэу къыхэкІыгъэхэр атхьалэхи, зи къапагъэкІагъэп. 8ЕтІани зы тІэкІу чІыгу дэгъум хэтэкъуагъ. Ахэр къэкІыхи, къыдэкІуаехи, шъхьэхэр къапыкІагъэх. Зы шъхьэ налъэм коцыцэ щэкІ къыпыкІагъ, адрэм тІокІищ, адрэми коцыцишъэ къыпыкІагъ.\n9ЕтІанэ Исус къыпигъэхъожьыгъ:\n–РыдэІонэу тхьакІумэ зиІэм зэхерэх.*\nИсус цІыфхэм Іофхэр аригъашІэхэзэ, гъэсэныгъэ тхыдэхэр къызыкІафиІотэщтыгъэхэр\n(Маттэ 13:10-17; Лука 8:9-10)\n10ЦІыфхэр зэбгырыкІыжьхи, Исус изакъоу къызэнэжьым, игъогу рыкІорэ нэбгырэ пшІыкІутІумрэ игъусэхэмрэ гъэсэныгъэ тхыдэхэм яхьылІагъэу къеупчІыгъэх.\n11–Тхьэм и Тетыгъошхо ишъэфхэр шъушІэнхэу Тхьэм фитыныгъэ къышъуитыгъ,– ариІуагъ Исус, –ау нэмыкІ цІыфхэм гъэсэныгъэ тхыдэхэмкІэ Іоф пстэури алъэІэсы. 12Арэущтэу*\n«ахэр анэхэмкІэ еплъыхэ пэтми, зи алъэгъущтэп,\nатхьакІумэхэмкІэ даІохэ пэтми, зи къагурыІощтэп.\nАрмырмэ Тхьэм ыдэжь къагъэзэжьыщтыгъ,\nащи япсэкІодхэр афигъэгъущтгъэх».\n4:12 Арэущтэу. . . – еплъ Пегъымбар Исайас тхылъэу ытхыгъэм 6:9-10.\nЧылапхъэр зыпхъырэм ехьылІэгъэ гъэсэныгъэ тхыдэм къикІырэр Исус игъогу рыкІохэрэм къызэрагуригъэІуагъэр\n(Маттэ 13:18-23; Лука 8:11-15)\n13Ащ ыужым Исус ахэмэ ариГуагъ:\n–Мы гъэсэныгъэ тхыдэр къыжъугурымыІоу, адрэ гъэсэныгъэ тхыдэ пстэури сыдэущтэу къыжъугурыІощта? 143ыпхъырэм Тхьэм игущыІэхэр епхъых. 15ЦІыфхэм ащыщэу зы купыр чылапхъэу гъогум тепхъагъэм фэд. Тхьэм игущыІэхэр зэрэзэхаххэу, шэйтаныр къэкІошъ, гущыІэхэу агухэм арылъ хъугъэхэр рехыжьых.\n16–Адрэ цІыф купыр чІыгу мыжъуалъэм тепхъэгъэ чылапхъэм фэд. Тхьэм игущыІэхэр зэрэзэхаххэу, а гущыІэхэр гушІуагъокІэ аштэх. 17Ау ахэмэ агухэмкІэ лъапсэ зэрямыІэм пае, шІошъхъуныгъэм игъогу бэрэ тетыжьхэрэп. Тхьэм игущыІэхэм апаекІэ, е гузэжъогъу зэрэхафэхэу, е цІыфхэм ахэмэ къин зэрарагъэщэчэу, шІошъхъуныгъэм игъогу текІыжьых. 18ЕтІанэ зы цІыф купыр панэхэм ахэпхъэгъэ чылапхъэм фэд. Ахэмэ Тхьэм игущыІэхэр зэхахых, 19ау мы дунаем игугъухэри, баиныгъэм игъэпцІэныгъэри, нэмыкІ Іоф мыхъомышІэхэм акІэхъопсэныри агухэм ехьэхэшъ, Тхьэм игущыІэхэу агухэм арылъхэр атхьалэхэшъ, а цІыфхэми шІугъэ къапыкІырэп. 20ЕтІани нэмыкІ цІыф куп чІыгу дэгъум хэпхъэгъэ чылапхъэм фэд. Ахэмэ Тхьэм игущыІэхэр зэхахыхэшъ, а гущыІэхэр аштэх, ахэми шІугъэ къапэкІы, е фэдэ щэкІ, е фэдэ тІокІищ, е фэдишъэ.\nЩэлъэ чІэгъым чІэт остыгъэр\n21Ащ ыужым Исус ариІуагъ:\n–Зыгорэм остыгъэр къыхьэу, щэлъэ чІэгъым е пІэкІор чІэгъым ар чІегъэуцуа? Остыгъэм итетыпІэ лъагэ тырегъэуцо нахь. 22Сыда пІомэ сыд щыщми гъэбылъыгъэр къэлъэгъожьыщт, сыд щыщми чІэухъумагъэри къэнэфэжьыщт. 23РыдэІонэу тхьакІумэ зиІэм зэхерэх.\n24Исус етІанэ ариІуагъ:\n–Зэхэшъухырэм тэрэзэу гу лъышъут. Шъо шапхъэу зэрэшъушырэм фэдэ шапхъэкІэ Тхьэм шъо къышъуфишыжьыщт, нахьыбэуи къышъуфыхигъэхъощт. Тхьэм\n25 зиІэм нахьыбэ къыритыщт, ау Тхьэм зимыІэм иІэ тІэкІури Іихыжьыщт.\nЧылапхъэу къэкІырэм ехьылІэгъэ гъэсэныгъэ тхыдэр\n26Исус мыри къыІуагъ:\n–Тхьэм и Тетыгъошхо зыфэдэр мары. ЛІы горэм чылапхъэр чІыгум хепхъэ. 27Чэщым мэчъые, мафэми къэущы, чылапхъэр къэкІы, къыдэкІуае, ау ар зэрэхъурэр ащ ышІэрэп. 28ЧІыгум ежь-ежьырэу къыхэкІы, ыпэ рапшІэу пкъыр къыхэкІы, етІанэ ар мэшъхьалъэ, етІанэ мэтІыргъо. 29Шъхьэналъэхэр зытІыргъохэкІэ, хыныгъор къэсыгъэшъ, ахыжьы.\nГорчицацэм ехьылІэгъэ гъэсэныгъэ тхыдэр\n(Маттэ 13:31-32; Лука 13:18-19)\n30–Тхьэм и Тетыгъошхо сыдым фэдгъэдэн?– къыІуагъ Исус. –Хьауми сыд гъэсэныгъэ тхыдэкІэ ар зыфэдэр къэтІон? 31Ар зыфэдэр горчицацэр* ары. ЧІыгум хэфэфэ, дунаим тет цэ пстэуми анахь цІыкІу. 32Ау чІыгум зыхафэкІэ, къэкІышъ, зы илъэс зыныбжь къэкІыгъэ пстэуми анахьи нахь инэу мэхъу. Ижьауи къолэбзыухэр чІэсынхэ алъэкІынэу къутэмэ инхэри къыгокІэх.\n33Ащ фэдэ гъэсэныгъэ тхыдабэхэмкІэ цІыфхэм зэхашІыкІын зэралъэкІыщтым тетэу, Исус Тхьэм игущыІэхэр ариІощтыгъэх. 34Гъэсэныгъэ тхыдэ хэмытэу цІыфхэм адэгущыІэщтыгъэп. Ау игъогу рыкІохэрэр язакъоу къызэнэжьхэкІэ, пстэури зэхаригъэшІыкІыщтыгъ.\nИсус жьыбгъэ щынэгъошхор зэригъэуцугъэр\n(Маттэ 8:23-27; Лука 8:22-25)\n35А мэфэ дэдэм пчъыхьэр къызэсым, Исус игъогу рыкІохэрэм ариІуагъ:\n4:31 горчицэ – арапыбзэкІи тыркубзэкІи «хъардэл» ары.\n–НекІо, псыхъураем иадрабгъу тызэпырыжъугъэкІ.\n36Игъогу рыкІохэрэр цІыф купышхом къыхэкІыхи, Исус къуашъоу зэрысым къыдитІысхьэхи ежьагъэх. НэмыкІ къуашъохэри игъусагъэх. 37Жьыбгъэ щынэгъошхо къэхъуи, къуашъом псыорхэр къиохэу, псыр изы хъоу фежьагъ. 38Исус ышъхьэ шъхьантэм телъэу, къошъо кІоцІым ыкІэкІэ щычъыещтыгъ. Ахэмэ къагъэущи раІуагъ:\n–Дин гъэсакІу, тызэрэкІодырэм уигъэгумэкІырэба?\n39Исус къэтэджи, жьыбгъэшхом егыий, псым риІуагъ:\nЖьыбгъэр уцужьи, кІым-сым дэдэу къэхъугъ. 40ЕтІанэ игъогу рыкІохэрэм ариІуагъ:\n–Сыд пае ащ фэдизэу шъущтэрэ? ШІошъхъуныгъэ джыри шъуимыІэу ара?\n41–Хэт мыр, жьыбгъэшхори псыри зыгъэдаІорэр?–зэраІожьыгъ ахэмэ щтагъэхэу.


Автор Тема: продам 5 копеек 1761 год Елизавета. Попытка кидка со взломанного акка (Прочитано 2445 раз)\nВы не можете просматривать изображения. Пожалуйста, зарегистрируйтесь или войдите (310.54 кБ, 786x768 - просмотрено 120 раз.)\nВы не можете просматривать изображения. Пожалуйста, зарегистрируйтесь или войдите (265.73 кБ, 785x768 - просмотрено 120 раз.)\nВы не можете просматривать изображения. Пожалуйста, зарегистрируйтесь или войдите (296.73 кБ, 1004x768 - просмотрено 94 раз.)\nВы не можете просматривать изображения. Пожалуйста, зарегистрируйтесь или войдите (257.39 кБ, 794x768 - просмотрено 69 раз.)\nВы не можете просматривать изображения. Пожалуйста, зарегистрируйтесь или войдите (256.02 кБ, 774x768 - просмотрено 45 раз.)


УзэгурыIоныр — насыпыгъ — Адыгэ макъ\nУзэгурыIоныр — насыпыгъ\nРедактор 07.03.2018 КЪЭБАРЫКlЭХЭР\nЦIыфым иакъыл къызыкIокIэ, пшъэрылъэу зыфигъэуцужьырэр макIэп: гъэсагъэ хъунэу, шIэныгъэ зэригъэгъотынэу, IофшIэпIэ дэгъу Iухьанэу, ау ахэм анахь шъхьаIэу зыкIэхъопсырэр унэгъо зэкIужь ышIэнэу, псэогъу къыфэхъурэм гурыIоу ящыIэныгъэ зэдагъэшIынэу ары.\nУнагъоу узэрысым мэхьанэшхо иI, ащ иIэпыIэгъу зэхэмышIэ зыхъукIэ, щыIэныгъэм къыщыожэрэ къиныгъохэр зэшIохыгъуае мэхъу.\nХъокIон Эллэ унэгъо зэгурыIожь зисыр илъэси 10 хъугъэ. А уахътэм къыкIоцI ишъхьэгъусэрэ ежьыррэ сабыищ зэдагъотыгъ. Шъэожъые анахьыжъэу Мурат илъэси 9 ыныбжь, Миланэ илъэси 5 хъугъэ, анахьыкIэ цIыкIоу Лаурэ илъэси 3.\n— Сыдигъуи сабыибэ сиIэнэу сыфэягъ, — къытфеIуатэ Эллэ. — «Сянэ фэдэу сабыищ сиIэщт» ренэу сIощтыгъэ. Гухэлъэу сиIагъэри къыздэхъугъ. КIэлэцIыкIум унагъом чэф къырелъхьэ, ащ игулъытэ, игукIэгъу зыпэпшIынхэ щыIэп.\nЯнэ-ятэхэм гъэсэпэтхыдэу, шэн-зекIокIэ дахэу къыхалъхьагъэхэр иIэубытыпIэу тигущыIэгъу исабыйхэр егъасэх. Анахьэу ынаIэ зытыригъэтырэр цIыфыгъэ ахэлъэу, гукIэгъуныгъэ зэфыряIэу, зэдеIэжьхэзэ къэтэджынхэр ары. Еджэнми мэхьанэшхо зэриIэр Эллэ къыгурэIо ыкIи шIэныгъэ куухэр исабыйхэм аригъэгъотыным пылъ.\nЦIыфым шъхьэгъусэу къыхихыщтым бэкIэ елъытыгъ ищыIэныгъэ зыфэдэщтыр, инасып къырыкIощтыр, ау зэпсэогъу зэфэхъугъэхэм ны-тэу яIэхэр къазэрафыщытхэми мэхьанэшхо иI.\n— Сигуащэ лъэшэу сыфэраз, — къеIуатэ Эллэ. — Апэрэ лъэбэкъоу унагъом исыдзагъэм къыщегъэжьагъэу сыгу хэкIын гущыIэ къысиIуагъэп. ЗыгорэкIэ сызэрэзекIощт шIыкIэр сымышIэ зыхъукIэ, мэкъэ шъабэкIэ зэкIэ къысфеIуатэ, къысегъэлъэгъу.\nУнэгъо зэгурыIожьэу илъэс зэкIэлъыкIохэм гуфэбэныгъэ зэфыряIэу зэдэпсэухэрэм щысэ атырихыныр Эллэ шэнышIу фэхъугъ. ИлъэсипшI хъугъэ Iуи шIи ахэмылъэу ахэр зызэдэпсэухэрэр. А уахътэм къыкIоцI зэшъхьэгъусэхэр къиныгъохэм арихьылIэхэуи къыхэкIыгъ, ау ныбжьыкIитIум зэгурыIоныгъэу, лъытэныгъэу азыфагу илъым сыдигъуи кIуачIэ къахелъхьэ. ГумэкIыгъо горэ апэ къифэмэ, ыкIыб пытэу ишъхьэгъусэ зэрэдэтыр тIуми дэгъоу ашIэ.\n— Сыд фэдэ Iофыгъо тапэ къитэджагъэми, гущыIэгъу тызэфэхъуныр, тызэгъусэу ар зэхэтфыныр шэнышIу тфэхъугъ, — къеIуатэ Эллэ. — Ыгу къэкIыгъэр изакъоу титIу язи ышIэрэп. Пчыхьэ къэс тэтIысышъ, тызэхэгущыIэжьы.\nАщ фэдэ зэгурыIоныгъэр зылъэгъухэрэ сабыйхэр гукIэгъуныгъэ зэфыряIэу къэтэджынхэм фэщагъэхэ мэхъух. Сабый нахьыжъым къыратырэр ышыпхъу цIыкIухэм къафехьыжьы, ахэр химыгъафэу зыпари ежь изакъоу ышхырэп. Сабыйхэм гукIэгъуныгъэ ахэлъэу, зэдеIэжьхэзэ щыIэныгъэ гъогум рыкIонхэр арба ны-тыхэмкIэ насыпыр?!\nПредыдущая Чан, губзыгъ, гъэхъэгъэшIухэр ешIых\nСледущая Комиссием изэхэсыгъу


Адыгэ къуаер Адыгэ Республикэр ары къызыщашIыщтыр | Адыгэ Макъ\nАдыгэ къуаер Адыгэ Республикэр ары къызыщашIыщтыр\nАвтор: Редакция\t/ 14.09.2017\t/ КЪЭБАРЫКlЭХЭР\t/\nШъолъыр зэфэшъхьафхэм язаводиплIымэ ятхьаусыхэ тхылъ щигъэзыягъ интеллектуальнэ фитыныгъэхэмкIэ Хьыкумым и Президиум. Адыгеим къыхимыубытэрэ чIыпIэхэм адыгэ къуаер къащыдагъэкIыным фэбанэщтыгъэх ахэр.\nШъугу къэтэгъэкIыжьы: мы илъэсым мэлылъфэгъум интеллектуальнэ фитыныгъэхэмкIэ Хьыкумым адыгэ къуаер Адыгеим ипредприятиехэм анэмыкI къыдимыгъэкIыным фэгъэхьыгъэ унашъо ышIыгъ. Анахьэу етIани Хьыкумым иунашъо къыщыхигъэщыгъэр а гъомылапхъэм нэшэнэ гъэнэфагъэу иIэхэр ары.\n«Технологие гъэнэфагъэхэмкIэ а къуаер агъэхьазыры (мэтэ блэр цIыкIухэм адыгэ къуаер ащафырзы, чэмым къыкIащыгъакIэ щэр агъэфедэ, ащ епхыгъэ Iофтхьэбзэ гъэнэфагъэхэр IэкIэ зэшIуахых). Ежь лъэпкъым инэшанэхэм, икультурэ, къуаем иихынкIэ IэпэIэсэныгъэу яIэм ялъытыгъэу щыт адыгэ къуаер адрэхэм къахэзыгъэщырэр. Ащ нэмыкIэу къэтхыхьаным анахьэу къыщыхагъэщырэр къуаем иихын епхыгъэ Iофыгъо гъэнэфагъэхэр цIыфым ыIэкIэ зэрэзэшIуихыхэрэр ары», — къыщеIо документым.\nКъуаем ишIын зыпарэкIи фытемыгъэпсыхьэгъэ, ащ зыпарэкIи емыпхыгъэ цIыфхэм коммерческэ гухэлъхэм апае ар агъэфедэнэу зэрэщымытыр Хьыкумым хигъэунэфыкIыгъ.\nКIэкIэу къэпIон хъумэ, непэкIэ адыгэ къуаер къышIыным ифитыныгъэ зиIэхэр Адыгеим Iоф щызышIэхэрэ предприятие закъохэр ары.\n«Тэгугъэ зэрэхэгъэгоу ищапIэхэм адыгэ къое шъыпкъэр — зыфэдэн фэе шъыпкъэм диштэрэр — шIэхэу къатехьанэу. Тицыхьэ телъ ар зыIэкIахьэхэрэм чIыпIэ зэфэшъхьафхэм къащашIыщтыгъэ къуаем елъытыгъэмэ, зэратекIырэр къызэрашIэщтым. Адыгеим ипредприятиехэу гъэщым хэшIыкIыгъэхэм афэгъэзагъэхэм экономикэм ылъэныкъокIэ шIогъэшхо ащ къафихьыщт, сыда пIомэ Урысыем ыкIи СНГ-м ихэгъэгухэм мазэ къэс адыгэ къое тонн мин фэдиз ащащэ. Республикэм икъоешIхэм IофшIэпIэ чIыпIакIэхэр яIэхэ хъущт, бюджет зэфэшъхьафхэм хэбзэIахьэу арыхьэрэми хэпшIыкIэу зыкъиIэтыщт», — къыIуагъ Адыгэ Республикэм и Премьер-министрэ игуадзэу Сапый Вячеслав.\nШъугу къэтэгъэкIыжьы: «Адыгэ къуаер къэзышIыхэрэм я Союз» гугъапIэ къеты Адыгеим къыщашIырэ къуаем изытет зэрэдэгъущтымкIэ. Адыгеим и ЛIышъхьэу КъумпIыл Мурат игъоу ылъэгъуи, мы илъэсым мэкъуогъум а общественнэ организациер зэхащэгъагъ. Щэ продукциер къэзышIырэ фирми 7 Союзым хэхьагъ, джыри предприятие заулэ ащ хэгъэхьэгъэным иIофыгъо хэплъэх.


АнаIэ зытырагъэтын фаехэр къыгъэнэфагъэх — Адыгэ макъ\nАнаIэ зытырагъэтын фаехэр къыгъэнэфагъэх\nАдыгеим и ЛIышъхьэу КъумпIыл Мурат Адыгэ Республикэм и Апшъэрэ Хьыкум ипрезидиум зэхэсыгъоу тыгъуасэ иIагъэм хэлэжьагъ.\n2020-рэ илъэсым хьыкумхэм Iофэу ашIагъэр ащ щызэфахьысыжьыгъэх, 2021-рэ илъэсым анахьэу анаIэ зытырагъэтын фэе лъэныкъохэр щагъэнэфагъэх.\nАдыгэ Республикэм и Апшъэрэ Хьыкум и Тхьаматэу Шумэн Байзэт зэхэсыгъор зэрищагъ. Iофтхьабзэм джащ фэдэу хэлэжьагъэх Адыгэ Республикэм и Къэралыгъо Совет — Хасэм и Тхьаматэу Владимир Нарожнэр, Урысые Федерацием и Президент и Полномочнэ лIыкIоу ЮФО-м щыIэм иаппарат Адыгэ РеспубликэмкIэ ифедеральнэ инспектор шъхьаIэу Сергей Дрокиныр, Адыгэ Республикэм ипрокурорэу Игорь Шевченкэр, щынэгъончъэнымкIэ Федеральнэ къулыкъум Адыгэ РеспубликэмкIэ и ГъэIорышIапIэ ипащэу Сергей Каштановыр, хэбзэухъумэкIо къулыкъухэмрэ уплъэкIунхэм афэгъэзэгъэ къулыкъухэмрэ япащэхэр, юристхэр, хьыкум системэм иветеранхэр.\nАдыгэ Республикэм и ЛIышъхьэ ишIуфэс псалъэ республикэм ихьыкумышIхэм гъэрекIо дэгъоу Iоф зэрашIагъэр къыщыхигъэщыгъ.\n«Пандемием илъэхъан республикэм исхэм яфитыныгъэхэмрэ яфедэхэмрэ къызэраухъумагъэхэм, зыфэгъэзэгъэ Iофхэм хэшIыкIышхо зэрафыряIэм афэшI Адыгэ Республикэм и Апшъэрэ Хьыкум ипащэхэм, федеральнэ ыкIи зэгъэшIужь хьыкумышIхэм тхьашъуегъэпсэу ясэIо», — къыIуагъ КъумпIыл Мурат.\nРеспубликэм и ЛIышъхьэ къызэрэхигъэщыгъэмкIэ, Iофэу зыхэплъагъэхэр нахьыбэ зэрэхъугъэм къыгъэлъагъорэр хьыкумышIхэм цыхьэу афашIырэм, правэмкIэ цIыфхэм шIэныгъэу яIэм зэрахэхъуагъэр ары. IофшIэнымкIэ зэмызэгъыныгъэхэу, нэмыкI социальнэ Iофыгъохэу пандемием ыпкъ къикIыгъэхэм афэгъэхьыгъэ хьыкум Iофхэм лъэшэу анаIэ атырагъэтын фаеу ащ ылъытагъ.\n«Ахэм арыкIорэм шъхьафэу гъунэ лъышъуфын фае. ГущыIэр зыфэгъэхьыгъэр лэжьакIохэми, предпринимательствэм ылъэныкъокIэ IофшIэн къязытыхэу пандемием илъэхъан зэрар зыхьыгъэхэми яфитыныгъэхэр къэухъумэгъэнхэр, шэпхъэ гъэнэфагъэхэм апкъ къикIыкIэ хахъо зимыIагъэхэм чIыфэхэр къазэраIахыжьыщтым епхыгъэ Iофхэр ары. Лъэныкъо пстэури къыдалъытэзэ, ащ фэдэ Iоф пэпчъ игъэкIотыгъэу хэплъэнхэ фае», — къыIуагъ Адыгеим и ЛIышъхьэ.\nКъумпIыл Мурат зэрэхигъэунэфыкIыгъэмкIэ, социальнэу дэеу ухъумагъэхэм, анахьэу кIэлэцIыкIухэм, яфитыныгъэхэмрэ яфедэхэмрэ якъэухъумэн, Адыгеим исхэу псэолъэшIыным зимылъку хэзылъхьагъэхэу агъэпцIагъэхэм яфитыныгъэхэр къэухъумэгъэнхэм мэхьанэшхо иI.\nАдыгэ Республикэм исоциальнэ-экономикэ хэхъоныгъэкIэ хьыкумышIхэм мэхьанэшхо зэряIэм зэхэсыгъом анаIэ щытырарагъэдзагъ. Газ отраслэм ипсэуалъэхэмрэ электросетевой комплексымрэ ягъэпсынкIи ягъэкIэжьынкIи республикэм непэ бэ зэрэщырахъухьэрэр зэхэсыгъом къыщаIуагъ. А пстэури экономикэм хэхъоныгъэ ышIыным, лъэпкъ проектхэмрэ республикэм хэхъоныгъэ зэришIыщт унэе программэмрэ къадыхэлъытэгъэ Iофтхьабзэхэм ягъэцэкIэн фэIорышIэщтых. ЩыIэкIэ Iэрыфэгъу цIыфхэм яIэным, республикэм зыпкъ итэу хэхъоныгъэ ышIыным апае хэбзэ къулыкъу пстэуми зэдырагъаштэу Iоф ашIэн фае.\nАдыгэ Республикэм икъэралыгъо тынхэр зэхэсыгъом щаратыжьыгъэх. Хабзэм игъэпытэнкIэ, цIыфхэм яфитыныгъэхэмрэ яфедэхэмрэ якъэухъумэнкIэ гъэхъагъэхэр зэряIэхэм афэшI щытхъуцIэу «Адыгэ Республикэм изаслуженнэ юрист» зыфиIорэр АР-м и Апшъэрэ Хьыкум и Тхьаматэ игуадзэу Ольга Соловьевамрэ республикэм и Апшъэрэ Хьыкум ихьыкумышIэу Мырзэкъэнэ Рузанэ-\nСледущая Мэзаем и 18-р — Адыгеир шъхьафит зашIыжьыгъэ Маф


КIалэм ебгъэлъэгъурэр игъогу | Адыгэ Макъ\nКIалэм ебгъэлъэгъурэр игъогу\nАвтор: Редакция\t/ 11.07.2019\t/ КЪЭБАРЫКlЭХЭР, СПОРТЫР\t/\nРеспубликэм физкультурэмкIэ ыкIи спортымкIэ и Комитет кIэлэцIыкIухэм, еджакIохэм апае зэнэкъокъу гъэшIэгъонхэр зэхещэх.\nАдыгеим шахматхэмкIэ изэнэкъокъу Мыекъуапэ щыкIуагъ. Аныбжьхэм ялъытыгъэу купэу зыхэтхэм хагъэунэфыкIырэ чIыпIэхэр къыдэзыхыгъэхэ ХьапэкIэ Батыр, Джэндар Щамилэ, Тимур Билен гущыIэгъу тафэхъугъ.\nХьапэкIэ Батыр очкоуи 4 къыхьыгъ, апэрэ чIыпIэр фагъэшъошагъ. Джэндар Щамилэ очкоуи 3 иIэу ятIонэрэ хъугъэ. КIэлэцIыкIухэм къызэрэтаIуагъэмкIэ, шахмат ешIэнхэр ашIогъэшIэгъон.\nКIэлэцIыкIухэм ятренерэу Диана Литвиновар ыгъасэхэрэм къащытхъугъ. Агу етыгъэу спортым пыщагъэх, лъэпкъ шэн-хабзэхэр зэрагъашIэх.\nЯщэнэрэ чIыпIэр къыдэзыхыгъэ Тимур Билен янэу Аленэ къыхигъэщыгъ республикэм шахматхэмкIэ иклуб зычIэт унэр зэрэзэтегъэпсыхьагъэр. Зыныбжь хэкIотагъэхэри, кIэлэцIыкIухэри щызэIокIэх, нахь IэпэIасэр ешIэгъухэм къагъэлъагъо.\nНаталья Козменкэм Тимур Билен егъасэ. Шъэожъыем ныбджэгъукIэхэр спортым зэрэщигъотыхэрэм тренерыр игуапэу къытегущыIэ.\nАдыгэ Республикэм испорт иветеранэу, республикэм шахматхэмкIэ апэрэ чIыпIэр пчъагъэрэ къыщыдэзыхыгъэ Николай Удовиченкэм тизэдэгущыIэгъу лъигъэкIотагъ.\n— ХагъэунэфыкIырэ чIыпIэхэр къыдэзыхыгъэ кIэлэцIыкIухэр еджапIэм джыри кIохэрэп, — къеIуатэ Николай Удовиченкэм. – Аныбжь икъугъэп. ХьапэкIэ Батыри, Джэндар Щамили, Тимур Билени шахмат зэрешIэхэрэм сылъыплъагъ. ПсынкIэу гупшысэнхэм, хэкIыпIэ тэрэзхэр къагъотыным шахматым фегъасэх. КIалэхэр алъэ пытэу зытеуцохэкIэ спортышхом зыкъыщагъотын алъэкIыщт. Спортым дакIоу цIыфышIу хъущтхэу сэгугъэ.\nНиколай Удовиченкэм кIэлэцIыкIухэр егъасэх. Ащ къызэриIуагъэу, кIалэм ебгъэлъэгъурэр игъогу.\nСурэтым итхэр: Джэндар Щамил, ХьапэкIэ Батыр, Тимур Билен.


Тэхъутэмыкъуаерэ Тыркуем икъалэрэ язэпхыныгъэ агъэпытэщт | Адыгэ Макъ\nТэхъутэмыкъуаерэ Тыркуем икъалэрэ язэпхыныгъэ агъэпытэщт\nМы илъэсым имэлылъфэгъу мазэ Адыгеим илIыкIо купэу КъумпIыл Мурат зипэщагъэр Тыркуем щыIагъ.\nДжащыгъум мы хэгъэгумрэ Адыгеимрэ ямуниципалитетхэр лъэныкъо пстэумкIи язэдэлэжьэныгъэ агъэпытэнэу зэрэзэзэгъыгъагъэхэм диштэу, Тэхъутэмыкъое районым щыщ куп шIэхэу Тыркуем икъалэу Инегель кIощт. Мы къалэмрэ Тэхъутэмыкъуаерэ бэшIагъэу зэблэгъэныгъэ зэдыряI.\nЛIыкIо купым хэтыщтых къуаджэхэу Тэхъутэмыкъуаерэ Щынджыерэ япащэхэр, Адыгэ Республикэм и Къэралыгъо Совет — Хасэм, хабзэм илIыкIо къулыкъухэм ядепутатхэр, адыгэ къашъомкIэ ансамблэу «Адыгэхэр» зыфиIорэр.\nМуниципальнэ образованиеу «Тэхъутэмыкъое къоджэ псэупIэм» иадминистрацие ипащэу Нэужьырэкъо Алый къызэриIуагъэмкIэ, Тэхъутэмыкъуаерэ Инегельрэ бэшIагъэ ныбджэгъуныгъэ зэфыщытыкIэхэр зызэдыряIэхэр. Мы аужырэ илъэсищым лIыкIо купхэр бэрэ зэхэхьагъэх.\n«Мы илъэсым имэлылъфэгъу мазэ Адыгеим илIыкIо купэу КъумпIыл Мурат зипэщагъэр Тыркуем щыIагъ. Ащ щызэдашIыгъэгъэ зэзэгъыныгъэхэм къадыхэлъытагъэу блэгъэныгъэ зыдытиIэ къалэм джыри тыкIо тшIоигъу. ТизэфыщытыкIэхэм ягъэпытэн джащ фэдэу фэIорышIэщт 2019-рэ илъэсыр культурэмрэ туризмэмрэ я Илъэсэу Урысыеми, Тыркуеми зэрэщагъэнэфагъэр», — къыхигъэщыгъ Нэужьырэкъо Алый.\nБэдзэогъум и 12-м къыщегъэжьагъэу и 19-м нэс Адыгеим илIыкIо куп хэтхэр къалэхэу Инегельрэ Бурсэрэ япащэхэм, чIыпIэ Адыгэ Хасэу нэбгырэ мини 2 зыхахьэрэм илIыкIохэм аIукIэщтых. IэкIыб къэралыгъохэм ащыпсэурэ адыгэхэм ягъусэхэу Iофтхьабзэу зэрахьан алъэкIыщтхэм атегущыIэщтых.\nИнегель индустриальнэ гупчэшхоу зэрэщытым елъытыгъэу IэкIыб бизнесменхэм зэпхыныгъэу адыряIэр гъэпытэгъэным анаIэ тырагъэтыщт. Адыгеим инвестиционнэ амалэу иIэхэм афэгъэхьыгъэ лъэтегъэуцо ахэм афызэхащэщт.\nТворческэ коллективэу «Адыгэхэр» зыфиIорэр джащ фэдэу адыгэ джэгумрэ лъэпкъ къашъомкIэ дунэе фестивалэу бэдзэогъум ыгузэгу Инегель щыкIощтымрэ ахэлэжьэщт.


Къалэм изэтегъэпсыхьан лъагъэкIуатэ — Адыгэ макъ\nКъалэм изэтегъэпсыхьан лъагъэкIуатэ\nРедактор 24.07.2020 24.07.2020 КЪЭБАРЫКlЭХЭР\nЛъэпкъ проектэу «Щынэгъончъэ ыкIи шэпхъэшIухэм адиштэрэ автомобиль гъогухэр» зыфиIорэм къыдыхэлъытагъэу аужырэ шапхъэхэм адиштэрэ нэфрыгъуазэхэр Мыекъуапэ щагъэуцух.\nЗэрагъэнэфагъэмкIэ, 2020-рэ илъэсым мыщ фэдэ псэолъи 9 агъэцэкIэжьыщт ыкIи кIэу агъэуцущт.\nКъэлэ администрацием къызэритырэмкIэ, непэрэ мафэм ехъулIэу нэфрыгъозиплI агъэкIэжьыгъ. Урамхэу Победэмрэ Пионерскэмрэ, Шэуджэным ыцIэ зыхьырэмрэ Транспортнэмрэ, Победэмрэ Пролетарскэмрэ, Димитровымрэ Чкаловымрэ язэхэкIыпIэхэм адэжь ахэр щыIэх.\nАщ нэмыкIэу, охътабэ темышIэу урамхэу Победэмрэ Крестьянскэмрэ язэхэкIыпIэ аужырэ шапхъэхэм адиштэрэ нэфрыгъуазэ щагъэуцущт.\nСпециалистхэм зэралъытэрэмкIэ, лъэсрыкIохэм щынэгъончъэу гъогур зэпачыным фэшI узытеIункIэрэ пкъыгъо (кнопкэ) зыхэт нэфрыгъуазэхэр агъэуцухэмэ ишIогъэшхо къэкIощт. Ащ фэдэхэр республикэм икъэлэ шъхьаIэ ичIыпIэ зэфэшъхьафхэм атырагъэуцощтых.\nНэфрыгъозакIэхэм ягъэфедэн мы илъэсым иящэнэрэ квартал рагъэжьэнэу агъэнафэ.\n— Лъэныкъо пстэури къыдэтлъытэзэ гъогу IофшIэнхэр дгъэцэкIэнхэр федеральнэ гупчэм къыгъэуцурэ пшъэрылъ шъхьаIэхэм ащыщ. Мы Iофыгъор зэшIохыгъэ зэрэхъурэм ынаIэ тет АР-м и ЛIышъхьэу КъумпIыл Мурат, — къыIуагъ Мыекъуапэ имэрэу Андрей Гетмановым.\nПредыдущая «Республикэм ибаиныгъ»\nСледущая IофшIэпIэ чIыпIэ зимыIэжьхэм апай


Адыгэ Хэку Таймс: "Шарли Эбдо" журналыкIэ къыдигъэкIыгъ\n"Шарли Эбдо" журналыкIэ къыдигъэкIыгъ\nПариж дэт сатирикэ журнал "Шарли Эбдо" щылэ мазэм и 7-м тебэнэгъэ щыIагъэр агъэпсгъэу къаIуагъ Йемен щыIэ «Аль-Каида» купым. Видео тетхагъэм куп пащэхэм ащыщ Наср Аль-Анси къыщеIо- журналым зэртебэнагъэхэр джэуап пегъэмбар МыхьамэдкIэ. Журналым пегъэмбар кIэнэкIэлъэ сурэтхэр къызэрэтридзэрэмкIэ пчъагъэрэ макъэ рагъэIугъэу щытыгъ.\nЩылэ мазэм и 7-м, Париж дэт сатирикэ журнал "Шарли Эбдо" тебэнагъэх ыкIи нэбгырэ I2 аукIыгъэм щыщ нэбгыри 8-р журналистых. ЗэхэгъэкIакIохэм якъэтыныгъэкIэ тебэнэныгъэ зышIыгъэр нэбгырищ хъущтыгъэх ыкIи ахэр зэкIэ аукIыгъэх. Къэхъу-къашIэм тхьамафэ текIыгъэ уж, бэрэскэжъыем журнал "Шарли Эбдо" ащ фэдэуи къыдигъэкIыгъ журнал ,пегъэмбар Мыхьамэд фэгъэхьыгъэ кIэнэкIэлъэ сурэт журнал кIышъом тетэу.\nЗипчъагъэкIэ мин 60-хъоу къыдэкIыщтыгъэ журналыр, джы миллиони 3 хъоу къыдэкIыгъэ журналыр щылэ мазэм и I4 –м щапIэхэм къатехьагъ. Журнал "Шарли Эбдо" пегъэмбар Мыхьамэд фэгъэхьыгъэ кIэнэкIэлъэ сурэтыкIэ къызэртыридзагъэм къыкIэлъыкIоу мырэзэныгъакIэхэри къатехьагъ радикал купхэм ясайтхэм, ащ фэдэу къегъэнафы «Би-би-си» къэбар гъэIум.


Лъэпкъ шIэжьыр пхыращы — Адыгэ макъ\nЛъэпкъ шIэжьыр пхыращы\nДунэе Адыгэ Хасэм игъэцэкIэкIо куп онлайн зэхахьэу иIагъэм лъэпкъ Iофыгъохэм ягъэцэкIэн щытегущыIагъэх.\nТыркуем, Иорданием, Израиль, Германием, Голландием, Урысыем, Европэм инэмыкI къэралыгъохэм я Адыгэ Хасэхэм ахэтхэр зэхахьэм хэлэжьагъэх.\nГумэкIыгъо Iофыгъохэм ащыщэу апэу зытегущыIагъэхэр цIыфхэм япсауныгъэ изытет ары. Зэпахырэ узым зыщаухъумэнымкIэ хэкIыпIэу къагъотыгъэхэр зэфахьысыжьыгъэх. Шъолъыр зырызхэм узым закъыщиIэтынэу ригъэжьэгъагъ. Шыкур. Джырэ уахътэ цIыфхэм рэхьатныгъэ яI, ящыIакIэ зыпкъ еуцожьы.\nГум икIырэ IэпыIэгъухэр\nРеспубликэ общественнэ движениеу «Адыгэ Хасэм» итхьаматэу ЛIымыщэкъо Рэмэзан шIушIэ IэпыIэгъухэм язэхэщэн фэгъэзагъэу щытыгъ.\n— Хэгъэгу зэфэшъхьафхэм къарыкIыжьыгъэхэ тилъэпкъэгъухэу Хэкужъым къэзыгъэзэжьыгъэхэм ящыIакIэ тылъыплъагъ, IэпыIэгъу зищыкIагъэхэм тишIуагъэ ядгъэкIыгъ, — къыIуагъ ЛIымыщэкъо Рэмэзан.\nСирием щыщ студентхэу тиреспубликэ щеджэхэрэм гъомылэпхъэ, нэмыкI Iахьхэр аратыгъэх. Успенскэ районым щыпсэурэ къуаджэхэм Дунэе Адыгэ Хасэм (ДАХ) хэтхэр ащыIагъэх. Шъхьащэфыжь дэсхэм аIукIагъэх, ящыIэкIэ-псэукIэ зыщагъэгъозагъ. Унэгъо 300-мэ IэпыIэгъу афэхъугъэх.\nТэхъутэмыкъое районым икъуаджэу Пэнэхэс IэкIыб къэралхэм къарыкIыжьыгъэхэ тилъэпкъэгъухэу дэсхэм Адыгэ Хасэм илIыкIохэр аIукIагъэх, Iахь хэхыгъэхэр аратыжьыгъэх.\nШыу Хасэм ишIушIагъи зэхахьэм къыщыхагъэщыгъ. Iахь 75-рэ унагъохэм афищагъ.\nХэкужъым къэзыгъэзэжьыгъэхэр, студентхэр, IэпыIэгъу нахь зищыкIагъэхэр пэшIорыгъэшъэу Адыгэ Хасэм зэригъэшIагъэх, ащ ишIуагъэкIэ IэпыIэгъу Iофыгъохэр псынкIэу зэхащагъэх.\nАдыгэ Республикэм лъэпкъ IофхэмкIэ, IэкIыб къэралхэм ащыпсэурэ тилъэпкъэгъухэм адыряIэ зэпхыныгъэхэмкIэ ыкIи къэбар жъугъэм иамалхэмкIэ и Комитет итхьаматэу Шъхьэлэхъо Аскэр, Хэкужъым къэзыгъэзэжьыгъэхэр щыIэныгъэм хэгъэгъозэгъэнхэмкIэ Гупчэм ипащэу ГъукIэлI Асхьадэ иIофшIэгъухэр республикэ общественнэ движениеу «Адыгэ Хасэм» итхьаматэу ЛIымыщэкъо Рэмэзан зэгъусэхэу зэхэщэн Iофхэр агъэцэкIагъэх. IэпыIэгъу зыфэхъущтхэр къыхагъэщыгъэхэ къодыеп, псынкIэу алъыIэсыгъэх.\nХабзэм икъулыкъушIэхэмрэ общественнэ движениехэмрэ зэгъусэхэу Iофхэр зэрагъэцэкIагъэхэм шIушIэ IэпыIэгъум имэхьанэ хэпшIыкIэу зыкъыригъэIэтыгъ. ЛъэкI зиIэхэр, районхэмрэ къалэхэмрэ яадминистрациехэм якъулыкъушIэхэр зэхэщэн Iофхэм кIэщакIо афэхъугъэх.\nЦIыфхэм алъыIэсынхэмкIэ шIыкIэу къагъотыгъэр щыIэныгъэм дештэ. ЕгъэжьапIэу ашIыгъэм ылъапсэ агъэпытэщт.\nДАХ-м онлайн зэхахьэр зэрэзэхищагъэм шIуагъэу хэлъыр зэхахьэм къыщыхагъэщыгъ. ПсынкIэу гъэцэкIэгъэн фэе Iофыгъохэм атегущыIэнхэм, унашъохэр аштэнхэм афэшI онлайныр агъэфедэщт.\nКъэбэртэе-Бэлъкъарым адыгабзэм изэгъэшIэнкIэ онлайныр, нэмыкI зэлъыIэсыкIэ амалхэр щагъэфедэх. Тилъэпкъэгъухэу Хэкужъым къэзыгъэзэжьыгъэхэм, анахьэу студентхэм, адыгабзэр зэрагъэшIэнымкIэ кIэлэегъаджэхэр къафагъотых.\nЛIымыщэкъо Рэмэзан къызэрэтиIуагъэу, Адыгеим къэзыгъэзэжьыгъэхэ тилъэпкъэгъухэм, тиеджапIэхэм якIэлэеджакIохэм ныдэлъфыбзэр нахьышIоу зэрагъэшIэнымкIэ онлайным игъэфедэн пылъ кIэлэегъаджэхэр къагъотыщтых, Iофыр лъагъэкIотэщт.\nКраснодар краим ишапсыгъэ къуаджэхэм Адыгэ Хасэм илIыкIохэр ащыIагъэх, шIушIэ IэпыIэгъухэр алъагъэIэсыгъэх. Адыгабзэм изэгъэшIэн къуаджэхэм зэращызэхащэхэрэм зэхъокIыныгъэхэр афэшIыгъэнхэм Адыгэ Хасэм зэфэхьысыжьхэр щашIыщтых.\nДАХ-м ипрезидентэу Сэхъурэкъо Хьаутий адыгабзэм изэгъэшIэн фэгъэхьыгъэу онлайн зэхахьэм къыщыгущыIагъ. Ныдэлъфыбзэм изэгъэшIэн лъэпкъ гупшысэр щыпхырыщыгъэн зэрэфаем иеплъыкIэхэр къыриIолIагъэх.\nТыркуем ис тилъэпкъэгъухэм язэхэт хасэу КАФФЕД-м итхьаматэу Йилдыз Шекерджи, Израиль ит адыгэ къуаджэу Кфар-Камэ и Адыгэ Хасэ ипащэу Нэпсэу Зэчэрый, нэмыкIхэм яеплъыкIэхэри лъэпкъ гупшысэм къыпкъырэкIых. Адыгабзэм изэгъэшIэн шIэныгъэлэжьхэр, гъэсэныгъэм, культурэмрэ искусствэмрэ яIофышIэхэр нахь чанэу хэгъэлэжьэгъэнхэм ягупшысэхэр къэгущыIагъэхэм къаIотагъэх, унашъохэр рахъухьагъэх.\nКъэкIощт Iофтхьабзэр Iоныгъо мазэм зэхащэн ямурад.\nРеспубликэ общественнэ движениеу «Адыгэ Хасэм» игъэцэкIэкIо куп изэхахьэ Конституцием изэхъокIыныгъэхэм, ДАХ-м изичэзыу зэIукIэгъу щаштэгъэ унашъохэм, нэмыкIхэм щатегущыIагъэх.\nЛъэпкъ пэпчъ иныдэлъфыбзэ, итарихъ зэригъэшIэным имэхьанэ къэIэтыгъэным, цIыфхэм ящыIакIэ нахьышIу шIыгъэным яхьылIэгъэ зэхъокIыныгъэхэр Урысыем и Конституцие хэтхэгъэнхэ фаеу къэгущыIагъэхэм хагъэунэфыкIыгъ.\nБолэкъо Аслъан, ЦIыкIушъо Аслъан, Тхьапшъэкъо Альберт, фэшъхьафхэу Адыгэ Хасэм игъэцэкIэкIо куп хэтхэр шIушIэ IэпыIэгъухэм зэрахэлэжьагъэхэм, хасэм иунашъохэр зэрагъэцэкIэщтхэм къатегущыIагъэх.\nСурэтхэм арытхэр: IэпыIэгъум хэлажьэх.\nПредыдущая Ошъогу бгъашхъу\nСледущая Коцым фежьагъэх


Республикэм IэпыIэгъу къыфэхъущтых | Адыгэ Макъ\nРеспубликэм IэпыIэгъу къыфэхъущтых\nАвтор: Редакция\t/ 28.04.2017\t/ КЪЭБАРЫКlЭХЭР, ПОЛИТИКЭР\t/\nУрысые Федерацием и Федеральнэ ЗэIукIэ ФедерациемкIэ и Совет экономикэ политикэмкIэ и Комитет идэкIыгъо зэхэсыгъо Адыгеим щыкIуагъ. Къыхэгъэщыгъэн фае, мыщ фэдэ зэхэсыгъо апэрэу зэрэзэхащагъэр. «Особенности социально-экономического развития субъектов Российской Федерации в современных условиях» зыфиIорэ Iофыгъор ары зэхэсыгъом къыщаIэтыгъэр. ФедерациемкIэ Советым и Тхьаматэ иапэрэ гуадзэу Николай Федоровым Iофтхьабзэр зэрищагъ.\nЗэхэсыгъом джащ фэдэу хэлэжьагъэх Адыгэ Республикэм и ЛIышъхьэ ипшъэрылъхэр пIэлъэ гъэнэфагъэкIэ зыгъэцэкIэрэ КъумпIыл Мурат, ФедерациемкIэ и Совет экономикэ политикэмкIэ и Комитет ипащэу Юрий Нееловыр, сенаторхэу Хъопсэрыкъо Муратрэ Вячеслав Шверикасрэ, нэмыкIхэри.\nАдыгэ Республикэм и ЛIышъхьэ ипшъэрылъхэр пIэлъэ гъэнэфагъэкIэ зыгъэцакIэрэм пэублэ псалъэ къышIызэ, блэкIыгъэ илъэсым Адыгеим и Мафэхэу ФедерациемкIэ Советым щыкIуагъэхэм непэрэ зэIукIэгъур къакIэлъыкIоу зэрэщытыр къыхигъэщыгъ.\n— Адыгеим социальнэ-экономикэ хэхъоныгъэхэр ешIых, бюджетым игъэзекIонкIэ шIуагъэ къытэу зиIофшIэн зэхэзыщэрэ шъолъырхэм республикэр ащыщ. УФ-м и Президент ижъоныгъокIэ унашъохэр шIокI имыIэу тэгъэцакIэх. Зянэ-зятэ зимыIэжь сабыйхэм ыкIи фэгъэкIотэныгъэ зиIэ цIыф купхэм псэупIэхэр ягъэгъотыгъэнхэм иIофыгъуи зэхэтэфы. Мы аужырэ илъэсхэм регионым лэжьыгъэ бэгъуагъэ къехьыжьы, джащ фэдэу пынджым, чъыгхатэхэм аубытырэ чIыгу гектарым илъэс къэс хэтэгъахъо. ЕзгъэжьэгъэкIэ фермерхэм ыкIи былымхъуным фэгъэзагъэхэм IэпыIэгъу тафэхъу. Мы аужырэ илъэсхэм анахьэу тынаIэ зытет лъэныкъохэм ащыщ экономикэм къыхалъ-хьэрэ инвестициехэм ахэгъэхъогъэныр, ащ хэхьэ зекIон отраслыр. Джырэ уахътэм мэхьанэшхо зэттыхэрэм ащыщ зыгъэпсэфыпIэу «Лэгъо-Накъэ» ипроект гъэцэкIэгъэныр. Мы лъэныкъохэмкIэ шъуишIуагъэ къытэжъугъэкIынэу тышъущэгугъы, — къыIуагъ КъумпIыл Мурат.\nКомплексэу «Лэгъо-Накъэ» игъэпсын лъыгъэкIотэгъэным, магистральнэ псырыкIуапIэм ишIын пэIухьащт ахъщэр республикэм къыIэкIэхьаным, мэкъумэщ культурэхэр ошъум щыухъумэгъэнхэм фытегъэпсыхьэгъэ Iофтхьабзэхэм язэхэщэн, нэмыкI Iофыгъохэми къэзэрэугъоигъэхэр атегущыIагъэх.\n— Федеральнэ гупчэм къикIэу къытIупщырэ ахъщэр шIуагъэ къытэу Адыгеим зэрэщагъэфедэрэм мэхьанэшхо иIэу сэлъытэ. Непэ тызтегущыIэгъэ IофыгъохэмкIэ, проектэу къэжъугъэнэфагъэхэмкIэ IэпыIэгъу тыкъызэрэшъуфэхъущтыр пытагъэ хэлъэу къэсIон слъэкIыщт. Мыщ фэдэ дэкIыгъо зэхэсыгъохэр нахьыбэу зэхатщэхэзэ тшIымэ, ишIогъэшхо къызэрэкIощтым щэч хэлъэп, — къыIуагъ Николай Федоровым.


ЗекIоным и Мафэ фэгъэхьыгъ — Адыгэ макъ\nЗекIоным и Мафэ фэгъэхьыгъ\nРедактор 15.09.2021 15.09.2021 КЪЭБАРЫКlЭХЭР\nЗекIоным и Дунэе мафэ къэблагъэ. ЗыгъэпсэфэкIо-зыплъыхьакIохэмрэ зекIоным епхыгъэу Iоф зышIэхэрэмрэ ар ямэфэкI.\nДунэе зекIон организацием 1970-рэ илъэсым къыщегъэжьагъэу Устав иI. Апэрэу тэ тикъэралыгъо зекIоным и Дунэе мафэ зыщыхагъэунэфыкIыгъэр 1983-рэ илъэсыр ары. Кавказ биосфернэ заповедникым иIофышIэхэм а мафэм, Iоныгъом и 27-м, ипэгъокIэу гъэ къэс Iофтхьэбзэ зэфэшъхьафхэр зэхащэхэу яхабз. Мыгъэ сурэттехыгъэхэр зыхагъэлэжьэщт зэнэкъокъоу «Я – турист Кавказского заповедника» зыфиIорэр зэхащэ.\nАщ хэлэжьэщтых дунаим ичIыпIэ дахэхэр емызэщхэу къэзыкIухьэхэрэр, туристическэ маршрутхэм ащыщ горэм щытырихыгъэ сурэтхэр зиIэхэр ыкIи социальнэ хъытыоу инстаграмыр зыгъэфедэхэрэр.\nЗаповедникым ипресс-къулыкъу къызэритыгъэмкIэ, сурэтэу зэнэкъокъум хагъэлэжьэщтхэр Iоныгъом и 23-м нэс зэхэщакIохэм афагъэхьынхэу щыт. Ащ пае заповедникым итуристическэ маршрутхэм ащыщ сурэт щытеохы (о зытепхыжьыми хъущт), ар инстраграмым иогъахьэ, гущыIэхэу @kavkazskizapovednik зыфиIохэрэр хэотхэх, хештегэу # ятуристкавказзаповедник зыфиIорэр хэогъэуцо. Бгъэхьырэм ычIэгъкIэ «Участвую в фотоконкурсе» оIошъ, кIэотхэжьы.\nХэти зыфаем фэди сурэт зэнэкъокъум ыгъэхьын фит. Анахь сурэт гъэшIэгъонхэр зекIоным и Дунэе мафэ ехъулIэу зэхащэщт Iофтхьабзэхэм къащагъэлъэгъощтых, къызэхахьэхэрэр яопыткIэ зэдэгощэщтых, нэIуасэ зэфэхъущтых. Ащ фэдэ «фотосушкэхэр» кордонхэу Лаура, Гъозэрыплъэ ащыкIощтых.\nЗэнэкъокъур зэхэзыщэхэрэр мэфэкI мафэм загъэпсэфынэу, сурэтхэм яплъынхэу, тичIыопс идэхагъэ зэрагъэлъэгъунэу цIыфхэм къяжэх.\nПредыдущая Къыблэм изэнэкъокъу зыфагъэхьазыры\nСледущая ЦIыфышIур ащыгъупшэрэп


Гъэсэгъэшхуагъ, шIэныгъэлэжь цIэрыIуагъ, егъэджэкIо Iэзагъ, тхэкIуагъ… | Адыгэ Макъ\nГъэсэгъэшхуагъ, шIэныгъэлэжь цIэрыIуагъ, егъэджэкIо Iэзагъ, тхэкIуагъ…\nАвтор: Редакция\t/ 23.05.2019\t/ КУЛЬТУРЭР, КЪЭБАРЫКlЭХЭР\t/\nА гущыIэхэр лъыбгъэкIотэнхэ плъэкIыщт. Ахэм къакIэлъыкIуагъэхэ гущыIэхэм «зыфэдэ къэмыхъугъэ» гущыIитIур пытэу къызэIукIагъэхэ цIыфхэу гущыIэр зэратыгъэ пэпчъ ипсалъэ лъигъэкIотагъ.\nЗэхахьэр ЩэшIэ Казбек фэгъэхьыгъагъ, илъэсыбэрэ Iоф зыщишIэгъэ Адыгэ къэралыгъо университетым ар щыкIуагъ.\nЩэшIэ Казбек ыныбжь илъэс 80 зыщыхъугъэ илъэсыр официальнэу щымытми, ар екIыфэ шIэныгъэлэжьым, тхакIом инаучнэ-творческэ кIэн зэрэтегущыIэщтхэр шIэныгъэлэжьхэм зэхахьэм къыщаIуагъ.\nIофтхьабзэр зэрищагъ Адыгэ къэралыгъо университетым ипрофессорэу, филологие шIэныгъэхэмкIэ докторэу Пэрэныкъо Къутасэ. Ащ къыщыгущыIагъ илъэсыбэрэ ЩашIэм Iоф дэзышIагъэу, иныбджэгъугъэу, профессорэу Пэнэшъу Уцужьыкъо.\n— ЩэшIэ Казбек хэта, нэмыкIхэм сыда зэратекIыщтыгъэр пIоу укъыкIэупчIэмэ, ар шIэныгъэлэжьышхуагъ, литературоведыгъ, тхэкIуагъ, зыфэдэ къэмыхъугъэ кIэлэегъэджагъ. Гуманитар гъэсэныгъэ дэгъу иIагъ, шIэныгъэшхо IэкIэлъыгъ.\nКазбек дунэе литературэм хэшIыкIышхо фыриIагъ. Урыс литературэмкIэ шIэныгъэ куухэр иIагъэх, Урысые Федерацием щыпсэухэрэ лъэпкъхэм ялитературэ дэгъоу ышIэщтыгъ. Казбек шъхьафитэу Бальзак ыкIи Достоевскэм, Шекспир ыкIи Толстоим, Виктор Гюго ыкIи МэщбашIэм къатегущыIэн ылъэкIыщтыгъ. Ащ Шекспир итрагедиеу «Отелло» зыфиIорэр зэрэзэридзэкIыгъэр ошIэ-дэмышIэ Iофэу щытыгъэп. ЗэдзэкIын Iофми хэшIыкIышхо зэрэфыриIэр ащ къыщигъэлъэгъуагъ. Ар зэридзэкIы зэхъум ишъыпкъэу пылъыгъ, Iофышхо дишIагъ, творческэ екIолIакIэу къыфигъотыгъэм ишIуагъэкIэ IофшIагъэр оригиналым пэблагъэу ыгъэпсын ылъэкIыгъагъ. КъэсэшIэжьы ащ Iоф дишIэ зэхъум чэщи мафи имыIэу къызэрэсфытеощтыгъэр. ГущыIэм имэхьанэ тытегущыIэнэу едгъэжьэгъэ къодыеу анахь тефэрэ мэхьанэр ышъхьэ къихьэщтыгъ, гушIозэ ар къыIощтыгъ.\n— Казбек ишэни, идунэелъэгъукIи, идунэететыкIи зыщыпсыхьагъэр университетыр ары, ары ежь университет цIыфэу зыкIэхъугъэр. Сэ зыфасIорэр университетым чIэлъ демократием шъхьафитэу гупшысэнэу амал зэрэщигъотыгъэр ары. Ащ фэдэ амалэу университетым къыритыгъэр Казбек дэгъоу ыгъэфедагъ. Ары зыкIасIорэр ар университетым къыщыхъугъэ, ащ тегъэпсыхьэгъэ шIэныгъэлэжьэу. Гъэсэныгъэшхо иIагъ, цIыф нэгуихыгъэу, шъхьэихыгъэу зэкIэхэмкIи — иIофшIэгъухэмкIи, студентхэмкIи, инэIуасэхэмкIи, аужыпкъэм, имынэIуасэхэмкIи ащ тетыгъ. ЦIыфыр псынкIэу нэIуасэ ышIыщтыгъ.\nГъэсэгъэшхоу зэрэщытым ыкIи акъыл чан зэриIэм яшIуагъэкIэ Казбек IофшIэным лъэшэу тегъэпсыхьагъэу щытыгъ. Ащ къыхэкIэу методологием, творчествэм, лъэпкъ литературэм инэшэнэ зэфэшъхьафхэм ыкIи художественннэ конфликтым илъэныкъокIэ анахь Iофыгъо шъхьаIэхэри шъхьафитэу ыкIи гъунэм нигъэсэу зэхифынхэ ылъэкIыщтыгъ. Ежь иеу научнэ «школэ» иIагъ. Ар нэрылъэгъу къашIы фундаментальнэ монографиехэм, Iофыгъо зэфэшъхьафхэм афэгъэхьыгъэхэ статьяхэм, критикэ зыхэлъхэ заметкэхэм, обзорнэ сочинениешхохэм. Ахэм ащыщ «Адыгэ литературэм итарихъэу» томи 3 хъоу къыдэкIыгъэр. Ар лъэпкъ литературэмкIэ IофшIэгъэшху, АР-м и Къэралыгъо премие къыфагъэшъошагъ. Ащ фэдэ IофшIагъэ щыIэн зэрэфаем Казбек къыфэкIуагъ. Икъэугупшысыни изэшIохыни ЩашIэм ыцIэ епхыгъэх. Ары кIэщакIор, зэхэгъэуцуакIор, ежь ышъхьэкIэ ытхыгъэхэри дэтых. ШIэныгъэлэжьым ищыIэныгъэ IофшIэгъэшхоу щишIагъэхэм анахь мэхьанэ зиIэ Iахьэу ар хъугъэ.\nМы IофшIагъэм итхын, изэхэгъэуцон джыри зы лъэныкъуакIэ Казбек ишэн къыхигъэщыгъ. ЦIыфхэр зэхищэнхэ, зылъищэнхэ, IофшIэным къыфиIэтынхэ зэрилъэкIырэр къэнэфагъ. IофшIэнышхор рихъухьан, лъэныкъо шъхьаIэр къыхигъэщын, системэ хэлъэу кIищын ылъэкIыщтыгъ. Ар Iоф къызэрыкIоу щытыгъэп.\nШъыпкъэ, зэхэщэнымкIэ ЩашIэм IэпэIэсэныгъэу хэлъыр ащ ыпэкIи литературэмкIэ кафедрэм ипащэу зыщэтыми къэнэфэгъагъ. ЦIыфхэу зыхэтхэм цыхьэ зэфашIыжьэу, зэгурыIохэу Iоф зэдашIэнэу амал яIагъ.\nЩашIэм литературоведениемкIэ иIофшIэгъэ шъхьаIэ уебгъукIон плъэкIыщтэп, ар «Художественный конфликт и эволюция жанров в адыгских литературах» зыфиIорэр ары. Конфликтым епхыгъэ Iофыгъор ары литературэмкIэ наукэм анахь шъхьаIэу щыщытыр.\nЩашIэм гъэсэныгъэшхо иIагъэми, теоретическэу дэгъоу ухьазырыгъэу щытыгъэми, ренэу еджэщтыгъ, ишIэныгъэхэм ахигъахъощтыгъ, тхэщтыгъ, мытхэу зы мафи къыхэкIыщтыгъэп. Iоф зыщишIэщтыгъэ кабинетэу урамэу Жуковскэм Мыекъопэ къэралыгъо технологическэ университетым и Унэу тетым сычIахьэу хъущтыгъ. Сыдигъо сыкIуагъэми чIэсыгъ, тхылъыбэ кIэрылъэу тхэщтыгъ, Iоф ышIэщтыгъ, ащ тетэу ар сыгу къинэжьыгъ.\nЩашIэм анахь лъэныкъо шъхьаIэу хихыгъэр хэгъэгум илитературэ лъэпкъ цIыкIухэу тхыбзэр нахь кIасэу зиIэ хъугъэхэм, ахэм яIофыгъохэм якъэгъэлъэгъон ары. Лъэпкъ литературэхэр, анахьэу адыгэ литературэр адрэхэм къахэзыгъэщырэр къыгъэнэфэнымкIэ шIэныгъэлэжьым Iофышхо ышIагъ. Адыгэхэм ялитературэ ехьылIэгъэ материалыбэ ащ ыугъоигъ.\nЛитературнэ критикымкIэ псынкIагъоп шъыпкъэр къэпIоныр. Анахьэу блэкIыгъэ илъэсхэу цензурэ пхъашэ зыщэIэм ар Iоф къызэрыкIуагъэп, ау а лъэхъанми литературэм, тхакIом, творчествэм яхьылIагъэу шъыпкъэр Казбек къыIон ылъэкIыщтыгъ. Ар лIыгъэ зэрэхэлъым ишыхьатыгъэу сэ сэлъытэ.\n— Тиныбджэгъу ошIэ-дэмышIэу дунаим ехыжьыгъ, бэ ышIэнэу зигъо имыфагъэр. Ау иIофшIэгъухэр, ригъэджагъэхэр, иныбджэгъухэр зыпэблэгъагъэхэр къэнагъэх. Арышъ, ищыIэныгъэ лъэкIуатэ пIон плъэкIыщт, — къыIуагъ Пэнэшъу Уцужьыкъо.\nЩэшIэ Казбек римыгъэджагъэми, ТхьакIущынэ Аслъан ар икIэлэегъэджагъэу елъытэ. Игуапэу ЩашIэм ар къытегущыIагъ, зыфэдэ къэмыхъугъэу гъэсэгъэшхоу зэрэщытыгъэр къыIуагъ, лъэныкъуабэм хэшIыкIышхо афыриIэу шIогъэшIэгъонэу зэрэзэригъашIэщтыгъэр ыгу къэкIыжьыгъ.\n— ИныбжьыкIэгъум къыщегъэжьагъэу Казбек ишIэныгъэхэмкIэ анахь апшъэрэ еджэпIэ дэгъуми щеджэн ылъэкIыщтгъагъэ. Илекциехэр студентхэм ашIогъэшIэгъоныгъэх, ханэщтыгъэхэп. Сэ Казбек сыригъэджагъэп, тэ Елена Шебинскаямрэ Зоя Бавыкинамрэ тезыгъэджагъэхэр. Ау Казбек ренэу ыуж ситыщтыгъ, сыфэщагъэу щытыгъ, сшы шъыпкъэм фэдэу шIу слъэгъущтыгъ. Казбек адыгэхэм анахь гъэсэгъэшхоу къахэкIыгъэмэ ащыщыгъ. Тхьэм сыфэраз ащ фэдэ цIыф сшIэнэу, синыбджэгъугъэу зэрэхъугъэмкIэ, — къыIуагъ Мыекъопэ къэралыгъо технологическэ университетым ипрезидентэу, АР-м и ЛIышъхьэ икъэралыгъо упчIэжьэгъоу ТхьакIущынэ Аслъан.\nФилологие шIэныгъэхэмкIэ докторэу Мамый Руслъан игуапэу ыгу къэкIыжьыгъ ЩэшIэ Казбекрэ ежьыррэ яныбжьыкIэгъур.\n— Казбек литератор Iэзагъэми, наукэм нахь зифищэигъ, зыфигъэзагъ, — къыIуагъ Мамыим. — Ащ ишыхьат инаучнэ тхылъ шъхьаIэу «Художественный конфликт и эволюция жанров в адыгейских литературах» зыфиIорэр. А IофшIагъэмкIэ адыгэ литературоведениер ащ лъэгэпIэ шъхьаф дищэягъ, ыIэтыгъ.\nШIэныгъэлэжьэу, Казбек иIофшIэгъугъэу Шышъхьэ Нелли Казбек гъэсэгъэшхоу зэрэщытыгъэр къыIуагъ, ар тилитературэ зэхъокIыныгъэшхо фэзышIыгъэ цIыфэу ылъытагъ. Лъэпкъ литературэр ыкIи лъэпкъ культурэр лъагэу ыIэтынэу зэрэфаер зэригъэшIагъощтыгъэр ыгу къэкIыжьыгъ.\nЕтIанэ къэгущыIагъэх шIэныгъэлэжьхэу ХъокIо Фатимэ, Татьяна Степановар, Шэуджэн Тэмарэ, Цуекъо Нэфсэт, театроведэу Шъхьэлэхъо Светланэ ыкIи нэмыкIхэр.


ПсэупIэхэр арагъэгъотыгъэх | Адыгэ Макъ\nАвтор: Редакция\t/ 27.05.2019\t/ КЪЭБАРЫКlЭХЭР, ПОЛИТИКЭР, СПОРТЫР, ЭКОНОМИКЭР\t/\nТигъэзет къызэрэхиутыгъэу, Адыгэ Республикэм и ЛIышъхьэу КъумпIыл Мурат мы мафэхэм Тэхъутэмыкъое районым щыIагъ. IофшIэгъу дэкIыгъом къыдыхэлъытагъэу зянэ-зятэхэр зимыIэжьхэм ыкIи ахэр зышъхьащымытхэм къафащэфыгъэхэ фэтэрхэм яIункIыбзэхэр аритыжьыгъэх. Федеральнэ ыкIи чIыпIэ хэбзэгъэуцугъэхэм ягъэцэкIэн къыдыхэлъытагъэу, зянэ-зятэхэр зимыIэжьхэм ыкIи ахэр зышъхьащымытхэм фэтэрхэр игъом ягъэгъотыгъэнхэм республикэм ипащэхэм анаIэ тет.\nАР-м и ЛIышъхьэ мэфэкI шIыкIэм тетэу кIогъэ зэхахьэм къыщыгущыIэзэ, псэупIэ зиIэ хъугъэхэм игуапэу къафэгушIуагъ, ахэмкIэ мы мафэр мэфэкI шъыпкъэу зэрэщытыр хигъэунэфыкIыгъ. НыбжьыкIэ нэбгырэ 13-мэ мы мафэм фэтэрхэр яIэхэ хъугъэ.\n— Социальнэ пшъэрылъхэр дгъэцэкIэнхэр анахь мэхьанэшхо зиIэ лъэныкъохэм ащыщ. Ащ хэхьэ зянэ-зятэхэр зимыIэжьхэм ыкIи зышъхьащымытхэм яфэIо-фашIэ-\nхэр зэрифэшъуашэу зэшIохыгъэнхэр. Непэ псэупIэ зиIэ хъугъэхэр ныбжьыкIэх, республикэм инеущырэ мафэ лъагъэкIотэщт, арышъ ахэм IэпыIэгъу тафэхъун, алъэ тедгъэуцонхэ фае. Iофтхьабзэм къекIолIагъэхэм гъэсэныгъэ зэрагъэгъоты е IофшIапIэм Iутых, ащи мэхьанэшхо иI. Ныбджэгъу лъапIэхэр, псауныгъэ шъуиIэу, гъэхъагъэхэр шъушIыхэзэ шъуищыIэныгъэ гъогу шъурыкIонэу, шъуныбжьыкIэшъ, зэкIэми унэгъо дахэхэр шъушIэнхэу, шъуисабыйхэр шъупIунхэу шъуфэсэIо, — къыIуагъ КъумпIыл Мурат. Предпринимательствэм, унэгъо ныбжьыкIэхэм, специалист ныбжьыкIэхэм, нэмыкIхэм IэпыIэгъу афэхъугъэнымкIэ къэралыгъо программэ зэфэшъхьафыбэм республикэм Iоф зэрэщашIэрэр, ахэм шIуагъэу къатырэр ныбжьыкIэхэм ашIэным, къафаIотэным мэхьанэшхо зэриIэр АР-м и ЛIышъхьэ къыхигъэщыгъ.\nЗянэ-зятэхэр зимыIэжьхэм ыкIи ахэр зышъхьащымытхэм яфэIо-фашIэхэр гъэцэкIэгъэнхэм, IэпыIэгъу афэхъугъэным республикэм мэхьанэшхо щыраты. БлэкIыгъэ илъэсым мы купым къыхиубытэхэрэ ныбжьыкIэ 97-мэ псэупIэхэр арагъэгъотыгъэх, мы илъэсымкIэ гухэлъыр — нэбгыри 115-рэ.\nПоселкэу Инэм дэт физкультурнэ-псауныгъэр зыщагъэпытэрэ комплексым ишIын ыкIэм фэкIуагъ. Мы проектым игъэцэкIэн пэIухьащт сомэ миллион 72-р — федеральнэ гупчэм, сомэ миллион 11,6-р — шъолъыр бюджетым къатIупщыгъэх.\nПсэуалъэр игъом ухыжьыгъэн, ащ дакIоу комплексым къыпыщылъхэ чIыпIэхэри зэтегъэпсыхьэгъэнхэ, лъэсрыкIо гъогухэр ыкIи екIолIапIэхэр гъэпсыгъэнхэ зэрэфаер республикэм ипащэ къыхигъэщыгъ.\n— Физическэ культурэм ыкIи спортым пыщагъэхэм япчъагъэ ныхьыбэ шIыгъэныр ары пшъэрылъ шъхьаIэу зыфэдгъэуцужьырэр. Ныбжь зэфэшъхьаф зиIэхэ цIыфхэм япсауныгъэ агъэпытэнымкIэ, спортсмен ныбжьыкIэхэр гъэсэгъэнхэмкIэ мыщ фэдэ екIолIакIэм мэхьанэ-шхо иI, — къыIуагъ КъумпIыл Мурат.\nАтлетикэ онтэгъум зыфэгъэсэгъэным фытегъэпсыхьэгъэ псэолъакIэу Инэм щашIыгъэми республикэм ипащэ щыIагъ. Мы спорт лъэпкъымкIэ дунэе класс зиIэ мастерэу, Урысыем ихэшыпыкIыгъэ командэ хэтэу Родион Бочковым зэIукIэгъу дыриIагъ. Мы илъэсым имэлылъфэгъум атлетикэ онтэгъумкIэ Европэм ичемпионатэу кIуагъэм тиспортсмен хэлэжьагъ ыкIи командэм хэтэу хагъэунэфыкIырэ чIыпIэр къыдихыгъ. Ащ ыпэкIэ Урысыем и Кубок къыфагъэшъошагъ.\nАтлетикэ онтэгъум, спортым зэрэпсаоу, хэхъоныгъэхэр ышIынхэм зынаIэ тет АР-м и ЛIышъхьэ къэзэрэугъоигъэхэр къыфэрэзагъэх. Мы спорт лъэпкъымкIэ IофшIэныр нахьышIоу зэхэщэгъэным фытегъэпсыхьэгъэ гухэлъэу, шIоигъоныгъэу аIэкIэлъхэмкIэ республикэм ипащэ къыдэгощагъэх. Профильнэ Комитетым итхьаматэу Дэгужъые Муратрэ район администрацием ипащэу Шъхьэлэхъо Азмэтрэ спортсменхэм предложениехэу къахьыгъэхэр зэхафынхэу КъумпIыл Мурат пшъэрылъ афишIыгъ.\nНепэрэ мафэм ехъулIэу атлетикэ онтэгъум испорт еджапIэхэм якъутэми 5-мэ республикэм Iоф щашIэ, нэбгырэ 400-м ехъумэ ащ защагъасэ. 2018-рэ илъэсым изэфэхьысыжьхэм закъыфэбгъазэмэ, физическэ культурэм ыкIи спортым пыщагъэхэм япчъагъэ процент 38-м кIэхьагъ.\nОбщественнэ чIыпIэхэр зэтырагъэпсыхьэх Тэхъутэмыкъое районым ипсэупIэхэм общественнэ чIыпIэхэр зэрэщызэтырагъэпсыхьагъэхэри КъумпIыл Мурат зэригъэлъэгъугъэх. Ащ епхы-гъэу район ыкIи поселковэ администрациехэм япащэхэм пшъэрылъхэр афишIыгъэх.\nКъуаджэу Тэхъутэмыкъуае игупчэ парк блэкIыгъэ илъэсым агъэцэкIэжьыгъ. ЛъэсрыкIо гъогухэм плиткэ атыралъхьагъ, чъыгхэр ыкIи къэгъагъэхэр агъэтIысыгъэх, къэзыгъэнэфхэрэ пкъыгъохэр агъэуцугъэх, нэмыкIэу зэшIуахыгъэр бэ.\nПоселкэу Яблоновскэм иурамэу Гагариным ыцIэ зыхьырэм исквер зэрэзэтырагъэпсыхьэрэм республикэм ипащэ зыщигъэгъозагъ. 2018 — 2022-рэ илъэсхэм ателъытэгъэ федеральнэ программэу «Непэрэ шапхъэхэм адиштэрэ къэлэ щыIакIэр гъэпсыгъэныр» зыфиIорэм къыдыхэлъытагъэу мы проектыр агъэцакIэ. ЦIыфхэм амакъэ ати, мы псэуалъэр агъэцэкIэжьынэу къыхахыгъ.\nДжащ фэдэу «линие занкIэм» илъэхъан зыкъыфэзгъэзагъэхэ цIыфхэми республикэм ипащэ шъхьэихыгъэ зэдэгущыIэгъу адыриIагъ. Поселкэу Яблоновскэм ынаIэ къызэрэтетымкIэ, ащ игумэкIыгъохэр дэгъэзыжьыгъэнхэм зэрэпылъым афэшI ащ щыпсэухэрэ активистхэм АР-м и ЛIышъхьэ «тхьауегъэпсэу» къыраIуагъ.\nРеспубликэм ипащэ къызэриIуагъэмкIэ, муниципалитетым гумэкIыгъуабэ иI, ахэр чэзыу-чэзыоу зэшIуахых. ТапэкIи арэущтэу щытыщт. ГущыIэм пае, мыщ джыри зы еджэпIакIэ щагъэпсын гухэлъ щыI, «очистной» псэуалъэхэм яшIын фытегъэпсыхьэгъэ проектнэ-сметнэ документациер агъэхьазыры.\nГъэсэныгъэм иучреждениякIэхэр ашIых Поселкэу Инэм щашIырэ гурыт еджапIэу Советскэ Союзым и ЛIыхъужъэу А. Березовоим ыцIэ зыхьырэр кIэлэеджэкIо 1100-мэ ателъытагъ. Мы проектым зэкIэмкIи сомэ миллион 720-рэ фэдиз тефэщт, аужырэ шапхъэхэм адиштэщт. Гъэсэныгъэм иучреждениякIэ спортзали 2, актовэ залышхо, шхапIэр, нэмыкIхэри къыдыхэлъытэгъэщтых.\nАР-м и ЛIышъхьэ псэолъэшI IофшIэнхэр зыгъэцэкIэрэ организацием ипащэу ДзэлI Аскэррэ псэупIэм иадминистрацие ипащэу Хъоткъо Хъызыррэ гущыIэгъу афэхъугъ. Бюджет ахъщэр шIуагъэ къытэу гъэфедэгъэныр ыкIи псэуалъэр игъом атыныр пшъэрылъ шъхьаIэу афигъэнэфагъ.\nНепэрэ мафэм ехъулIэу еджэпIэжъыр Iуаутыжьыгъ, ащ ычIыпIэ учреждениякIэ къашIы. ЕджапIэу агъэпсырэм Анатолий Березовоир зэрыбыбыщтыгъэ самолет-саугъэтыр щыгъэуцугъэным республикэм ипащэ дыригъэштагъ.\nЯблоновскэм щашIырэ кIэлэцIыкIу IыгъыпIэр мы илъэсым тыгъэгъазэм атынэу агъэнафэ, ащ зэкIэмкIи сомэ миллиони 150-рэ тефэщт. Джащ фэдэу АР-м и ЛIышъхьэ мы псэупIэм дэт гурыт еджапIэу N 5-м ихьакIагъ. Поселкэм щыпсэухэрэ кIэлэеджакIохэм къаратхэрэ шхыныгъохэм язытет ымыгъэразэхэу республикэм ипащэ пчъагъэрэ зыкъыфагъэзагъ. Мыщ епхыгъэу КъумпIыл Мурат профильнэ министерствэм ипащэ пшъэрылъ гъэнэфагъэхэр фишIыгъэх, мыщ дэжьым сабыибэ зэрысхэ унагъохэу гъот макIэ зиIэхэм анахьэу анаIэ атырагъэтынэу къафигъэпытагъ.\nЭкономикэм хэхъоныгъэхэу ышIыхэрэмкIэ, инвестициехэмкIэ, нэмыкI лъэныкъохэмкIи Тэхъутэмыкъое районым республикэм пэрытныгъэ щиIыгъ. ПсэупIэхэм яшIын зэрэлъыкIуатэрэм дакIоу, мыщ цIыфхэу исхэм япчъагъи хэпшIыкIэу хэхъо. Ащ къыхэкIыкIэ социальнэ мэхьанэ зиIэхэ псэуалъэхэр — кIэлэцIыкIу IыгъыпIэхэр, еджапIэхэр, поликлиникэхэр, нэмыкIхэри къызэIухыгъэнхэм районым мэхьанэшхо щыраты.\nСыд фэдэрэ лъэныкъокIи муниципалитетым амалышIухэр зэрэIэкIэлъыр нафэ. Мыщ федеральнэ ыкIи республикэ гъогухэр пхырэкIых. Мы аужырэ илъэсхэр пштэ-\nмэ, районым иэкономикэ сомэ миллиард пчъагъэ инвестициеу къыхалъхьагъ. Ащ ишIуагъэкIэ предприятие инхэр къиуцуагъэх, IофшIэпIэ чIыпIэхэр къызэIуахыгъэх, бюджетым къихьэхэрэ хэбзэIахьхэр нахьыбэ хъугъэх. Джащ фэдэу инвестициехэм яшIуагъэкIэ IофшIэпIэ чIыпIэхэу щыIэхэр агъэкIэжьынхэ, зэтырагъэпсыхьанхэ алъэкIыгъ. Адыгеим и ЛIышъхьэу КъумпIыл Мурат пшъэрылъэу къафигъэуцугъэм диштэу а IофшIэныр тапэкIи муниципалитетым лъигъэкIотэщт.


Препарат Файф тоник: инструкция по применению, цена, описание.\nСок-тоник: инструкция по применению, цена, описание.\nВитаскин регенератив тоник: инструкция по применению, цена, описание.\nТоник-пилинг: инструкция по применению, цена, описание.\nГрин Мама тоник: инструкция по применению, цена, описание.\nВитаскин тоник: инструкция по применению, цена, описание.


Препарат Радепур 10: инструкция по применению, цена, описание.\nдраже 10мг фл : цена временно не известна\nЛибриум: инструкция по применению, цена, описание.\nАпо-Хлордиазепоксид: инструкция по применению, цена, описание.\nНапотон: инструкция по применению, цена, описание.\nХлозепид: инструкция по применению, цена, описание.\nЭлениум: инструкция по применению, цена, описание.


Андырхъое Хъусенэ исаугъэт Москва щагъэуцугъ — Адыгэ макъ\nРедактор 27.05.2019 27.05.2019 КЪЭБАРЫКlЭХЭР\nУрысыем итхакIохэм я Союз зычIэт унэм ар щагъэуцугъ. Андырхъое Хъусен исаугъэт гъэпсыгъэным кIэщакIо фэхъугъэхэр Урысыем итхакIохэм я Союзрэ адыгэ общественнэ организациехэмрэ ары. Республикэм ихэбзэ къулыкъухэми ахэм къадырагъэштагъ. Саугъэтыр зышIыгъэр сурэтышI, скульптор цIэрыIоу Зураб Церетели.\nАдыгэ советскэ журналистэу, усакIоу, Советскэ Союзым и ЛIыхъужъэу Андырхъое Хъусен Борэжъ ыкъор 1920-рэ илъэсым гъэтхапэм и 2-м къуаджэу Хьакурынэхьаблэ къыщыхъугъ. Къыблэ фронтым идзэ ия 18-рэ шхончэо дивизие ия 136-рэ шхончэо полк ия 733-рэ ротэ ар имладшэ политрукыгъ. 1941-рэ илъэсым шэкIогъум и 8-м Антрацитовскэ районымкIэ къуаджэу Дьяковэ дэжь зэо пхъашэхэр щыкIуагъэх. Я 733-рэ шхончэо ротэм пыир къызэтыриIэжэнэу пшъэрылъ къыфашIыгъагъ. Ротэм икомандир зэфэх нэуж младшэ политрукэу Андырхъое Хъусенэ зэкIэми апэ итэу пыим жэхахьэу фежьагъ. Зыкъитынэу нэмыцхэр ащ къекуохэ зэхъум, «Урысхэм затырэп!» ыIуи, гранатэхэр ахидзагъэх. Пыйхэр зыдыригъэхьхэзэ, ежь ыпси щитыгъ.\nСССР-м и Апшъэрэ Совет и Президиум 1942-рэ илъэсым гъэтхапэм и 27-м ышIыгъэ УказымкIэ младшэ политрукэу Андырхъое Хъусен Борэжъ ыкъом Советскэ Союзым и ЛIыхъужъыцIэ къыфагъэшъошагъ. Луганскэ хэкумкIэ селоу Дьяковэ икъош къэхалъэ ар щагъэтIылъыгъ.\nАндырхъое Хъусенэ лIыхъужъныгъэу зэрихьагъэр республикэм исхэм ащыгъупшэрэп. Илъэс 35-рэ фэдизкIэ узэкIэIэбэжьмэ, къуаджэу Хьакурынэхьаблэ щагъэпсыгъэ музеим гъэрекIо гъэцэкIэжьын IофшIэнхэр рашIылIагъэх, Андырхъое Хъусенэ лIыхъужъныгъэу зэрихьагъэр къызыщыгъэлъэгъогъэ диорамэр агъэкIэжьыгъ. Адыгеим и ЛIышъхьэ пшъэрылъ зэрафишIыгъэм тетэу гъэцэкIэжьын Iофхэм апэIухьэгъэ мылъкур къыхагъэкIыгъ.\nПредыдущая УпчIэхэр, джэуапхэр\nСледущая Къэралыгъо IэпыIэгъур зыфэдэщтыр


Сомэ миллион 334,8-рэ апэIуагъэхьащт — Адыгэ макъ\nСомэ миллион 334,8-рэ апэIуагъэхьащт\nРедактор 23.07.2020 КЪЭБАРЫКlЭХЭР\nЛъэпкъ проектэу «Псауныгъэм» илъэныкъо шъхьаIэхэм ащыщ «Адэбз узым пэшIуекIогъэныр» зыфиIорэм къыдыхэлъытэгъэ Iофтхьабзэхэм язэхэщэн. Анахьэу ар зыфэгъэхьыгъэр адэбзым илIыкIыхэрэм япчъагъэ нахь макIэ шIыгъэныр ары.\nПшъэрылъэу щыIэмкIэ 2024-рэ илъэсым ехъулIэу нэбгырэ мини 100-м телъытагъэу мы узым илIыкIыхэрэм япчъагъэ 196,6-м нагъэсын фае.\nНепэрэ мафэм ехъулIэу шъолъырымкIэ мы къэгъэлъэгъоныр 187,6-рэ мэхъу (2019-рэ илъэсым щылэ-мэлылъфэгъу мазэхэм 202,9-рэ хъущтыгъэ). Зидунай зыхъожьыхэрэм япчъагъэ проценти 7,5-кIэ нахь макIэ хъугъэ. БлэкIыгъэ илъэсым мыщ фэдэ иуахътэ егъэпшагъэмэ, уз Iаем илIыкIыгъэр нэбгырэ 16-кIэ нахь макI.\nАдэбз къулыкъум игъэкIэжьын къыдыхэлъытагъэу Адыгэкъалэ дэт район сымэджэщым епхыгъэу мы узым ылъэныкъокIэ цIыфхэм IэпыIэгъу защафэхъухэрэ гупчэм Iоф щешIэ. Ащ ишIуагъэкIэ уплъэкIун медицинэ фэIо-фашIэхэр цIыфхэм зэрифэшъуашэу афагъэцэкIэнхэ амал щыI. 2021-рэ илъэсым ехъулIэу мыщ фэдэ гупчэ Кощхьэблэ район сымэджэщым къыщызэIуахынэу агъэнафэ.\n2020-рэ илъэсым нэс медицинэ оборудование 44-рэ Адыгеим къыфатIупщынэу агъэнафэ. Ащ щыщэу 21-р къыIэкIэхьэгъах. Адыгэ республикэ клиническэ онкологическэ диспансерым, Адыгэ республикэ клиническэ ыкIи Мыекъопэ къэлэ клиническэ сымэджэщхэм сомэ миллион 334,8-рэ зытефэрэ оборудование атырагощэщт.\nШъолъыр проектэу «Адэбз узым пэшIуекIогъэныр» зыфиIорэм къыдыхэлъытагъэу республикэм ит медицинэ организациехэм (мыщ фэдэ уз зиIэхэм IэпыIэгъу афэхъухэрэм) ачIэт оборудованиехэр агъэкIэжьынхэм анаIэ тырагъэтыщт, «адэбз уз» зыфиIорэ лъэныкъом специалистхэр фырагъэджэщтых. Адыгэ республикэ клиническэ онкологическэ диспансерымрэ АР-м медицинэ профилактикэхэмкIэ и Гупчэрэ зэгъусэхэу пэшIорыгъэшъ Iофтхьабзэхэр зыщырагъэкIокIыщт кабинет агъэпсынэу агъэнафэ. Мы узыр зыфэдэм, ащ зыщыухъумэгъэным фэшI унаIэ зытебгъэтын фэе лъэныкъохэм цIыфхэр нахь ащыгъэгъозэгъэнхэм фытегъэпсыхьэгъэ зэхахьэхэр рагъэкIокIынхэу, къэбарлъыгъэIэс амалхэм ялIыкIохэм тхыгъэхэр къыхаутынхэу, видеороликхэр къагъэлъэгъонхэу агъэнафэ.\nПредыдущая Унэхэм ягъэкIэжьын лъагъэкIуатэ\nСледущая Зэзэгъыныгъэм кIэтхагъэх


«Ошъутенэм» тыфэгушIо | Адыгэ Макъ\nАвтор: Редакция\t/ 10.01.2019\t/ КЪЭБАРЫКlЭХЭР, СПОРТЫР\t/\nМыекъуапэ футболымкIэ икIымэфэ зэнэкъокъу иапшъэрэ куп хэт командэхэм язэIукIэгъухэр аухыгъэх. ХагъэунэфыкIырэ чIыпIэхэр къыдэзыхыгъэхэм, ешIэкIо анахь дэгъухэм зэхэщакIохэр афэгушIуагъэх.\nОшIэ-дэмышIэу зэIукIэгъур командэм шIуахьэу къыхэкIы, ау ошIэ-дэмышIэу апэрэ чIыпIэр къыдэпхын плъэкIыщтэу тлъытэрэп.\nФиналныкъом «Урожаир» «ЧIыгушъхьэм» щыдешIагъ. Къэлапчъэм Iэгуаор дадзэнэу ешIакIохэр бэрэ чIыпIэшIу ифагъэх шъхьае, гъэхъагъэ ашIыгъэп. КъэлэпчъэIутхэу Александр Чихрадзе, Федор Дьяченкэр цыхьэшIэгъоу ешIагъэх. ЗэIукIэгъу пенальтикIэ «ЧIыгушъхьэм» текIоныгъэр 3:0-у къыщыдихыгъ. А. Чихрадзе тIогъогогъо Iэгуаор къызэкIидзэжьыгъ.\n«Ошъутенэр» «Щагъдыим» финалныкъом щытекIуагъ. Ящэнэрэ чIыпIэм икъыдэхын «Урожаимрэ» «Щагъдыимрэ» фэбэнагъэх. «Урожаим» дэгъоу зигъэхьазырыгъ. Иван Юдиным, Сергей Веркашанскэм, Вадим Балабановым тIогъогогъо къэлапчъэм Iэгуаор дадзагъ. «Щагъдыим» иухъумакIохэм ащыщ икъэлапчъэ Iэгуаор дидзэжьыгъ. «Урожаир» 5:0-у «Щагъдыим» текIуагъ.\nАпэрэ чIыпIэм икъыдэхын фэгъэхьыгъэ зэIукIэгъур гъэшIэгъонэу кIуагъэ. «Ошъутенэр» ухъумэн Iофыгъохэм нахь агъэгумэкIыщтыгъ. «ЧIыгушъхьэр» бэрэ ыпэкIэ илъыщтыгъ. Датхъужъ Адам, Къонэ Амир, нэмыкIхэм «Ошъутенэр» чIыпIэ къин радзэщтыгъ, ау хъагъэм Iэгуаор рагъэфэн алъэкIыщтыгъэп. Петр Сотниковыр «ЧIыгушъхьэм» икъэлапчъэ благъэу екIуи, хъагъэм Iэгуаор ридзагъ. ЗэIукIэгъум иятIонэрэ кIэлъэныкъо «ЧIыгушъхьэм» иухъумакIохэр зы нэгъэупIэпIэгъум щызэгурыIуагъэхэп. Джыгунэ Арсен ар ыгъэфеди, Iэгуаор псынкIэу къызыIэкIигъэхьагъ, къэлапчъэм дэуагъ.\nПчъагъэр 2:0 зэхъум, «ЧIыгушъхьэм» зигъэрэхьатыгъэп, ау ухъумэн Iофыгъохэр дэгъоу зыгъэцэкIэрэ «Ошъутенэм» шIокIын ылъэкIыгъэп. «Ошъутенэм» итренер шъхьаIэу Мэзлэукъо Арсен къызэрэтиIуагъэу, текIоныгъэр зы нэбгырэп къыдэзыхыгъэр, ащ зэкIэ ешIакIохэр фэбэнагъэх.\n«ЧIыгушъхьэм» итренер шъхьаIэу Нэхэе Даутэ ешIэгъум кIэухэу фэхъугъэм ыгъэрэзагъэп, апэрэ чIыпIэр ешIакIохэм къыдахын ямурадыгъ. Гуетыныгъэ къызыхагъэфагъ, ау янасып къыхьыгъэп.\n«Урожаим» итренерхэу Александр Матусян, ЗекIогъу Мурат зэралъытэрэмкIэ, зэнэкъокъум командэ лъэшхэр щызэIукIагъэх, текIоныгъэр зыхьыщтыр къэшIэгъошIугъэп. «Урожаир» илъэс къэс апэ итхэм ащыщ, ащи уегупсэфылIэ хъущт.\nАдыгэ Республикэм физкультурэмкIэ ыкIи спортымкIэ и Комитет итхьаматэ игуадзэу Андрей Бородиныр, Мыекъуапэ иадминистрацие физкультурэмкIэ ыкIи спортымкIэ и Комитет ипащэу Дмитрий Щербаневыр, шIэныгъэлэжьэу Хьакъунэ Нурбый, зэхэщэкIо купым хэтхэр хагъэунэфыкIырэ чIыпIэхэр къыдэзыхыгъэхэм, ешIэкIо анахь дэгъухэм афэгушIуагъэх, кубокхэр, медальхэр, щытхъу тхылъхэр, нэпэеплъ шIухьафтынхэр аратыжьыгъэх.\nЗыцIэ къетIогъэ тренерхэм анэмыкIхэри къыхэтэгъэщых. ТхьапцIэжьыкъо Мурат, Эдуард Миллер, Константин Саловыр «Щагъдыим» ипэщагъэх. «Мыекъуапэм» итренерых Юрий Манченкэмрэ Александр Вольвачрэ. «Картонтарэм» пэщэныгъэ дызезыхьагъэр Михаил Дорониныр ары.\n— Судья анахь дэгъоу къыхэтхыгъэр Максим Васильченкэр ары. Вадим Манашировми ипшъэрылъхэр дэгъоу ыгъэцэкIагъэх, — къытиIуагъ зэнэкъокъум исудья шъхьаIэу Сергей Двойниковым. – Судьяхэм ясэнэхьат хэшIыкI зэрэфыряIэр зэIукIэгъухэм къащагъэлъэгъуагъ, тафэраз.\nКъэлапчъэм Iэгуаор дэзыдзагъэр\n«Щагъдыим» иешIакIоу Давид Папикян зэкIэми анахьыбэрэ къэлапчъэм Iэгуаор дидзагъ – 8.\nВ. Кузнецовыр – ухъумэкIо анахь дэгъу – «Урожай».\nР. Щыкор гупчэм ыкIи ыпэкIэ анахь дэгъоу щешIагъ – «Ошъутен».\nКъэлэпчъэIут анахь дэгъур – Ф. Дьяченко – «Урожай».\nЕшIэкIо анахь дэгъур – Датхъужъ Адам – «ЧIыгушъхь».\n— Апэрэ чIыпIэр къыдэтымыхыгъэми, «ЧIыгушъхьэр» зэнэкъокъум дэгъоу щешIагъэу сэлъытэ, — къытиIуагъ Датхъужъ Адамэ. — ЗэхэщакIохэм, тренерхэм, тикомандэ щешIагъэхэм сафэраз.\nСергей Прокопенкэр зэкIэ ешIэгъухэм яплъыгъ, футболыр шIогъэшIэгъон. Ащи хэушъхьафыкIыгъэ шIухьафтын фашIыгъ.\nАпшъэрэ купым зэнэкъокъур щаухыгъ, я 2-рэ ыкIи ящэнэрэ купхэм зэIукIэгъухэр ащылъагъэкIуатэх.\nСурэтым итхэр: «Ошъутенэм» хэтхэр.


ШIэныгъэм ифестиваль гъэшIэгъоныгъэ — Адыгэ макъ\nШIэныгъэм ифестиваль гъэшIэгъоныгъэ\nРедактор 27.10.2016 КЪЭБАРЫКlЭХЭР\nНаукэм ифестивалэу NAUKA O+ зыцIэр Урысыем зыщызэхащэрэр илъэс заулэ хъугъэ. Адыгэ къэралыгъо технологическэ университетыр мыгъэ яплIэнэрэу ащ хэлэжьагъ, интерактивнэ къэгъэлъэгъонхэр, мастер-классхэр, лъэтегъэуцохэр ыкIи зэнэкъокъу зэфэшъхьафхэр щырагъэкIокIыгъэх.\n— Фестивалым пшъэрылъ шъхьаIэу иIагъэр къыригъэблэгъэгъэхэ кIэлэегъаджэхэр, студентхэр, хьакIэхэр наукэм хэхъоныгъэу ышIыхэрэм нэIуасэ афишIынхэр арыгъэ. Наукэм ифестиваль изэхэщакIохэм ар къадэхъугъ.\nМэфитIоу фестивалыр зыкIуагъэм Мыекъуапэ дэт филармонием ныбжьыкIэхэр чIизыгъэх. Iофтхьабзэм икъызэIухын чанэу хэлэжьагъэх, лазернэ ыкIи светодиодкIэ къэгъэлъэгъонхэу зэплъыгъэхэр ашIогъэшIэгъоныгъэх.\nФилармонием ифойехэм наукэм илъэныкъо зэфэшъхьафхэм уащызыгъэгъозэрэ площадкабэмэ Iоф ащашIагъ. Мары университетым икафедрэхэм, уплъэкIунхэр зышIырэ купхэм, инаучнэ библиотекэ къагъэхьазырыгъэ къэгъэлъэгъонхэм цIыфхэр бэу акIэрытыгъэх. Ахэм джырэ уахътэм ишапхъэхэм адиштэу топографическэ сурэтхэр зэрэпшIыщтхэр, цIыфым инервэхэр зэрыбгъэIэсэщтхэ пкъыгъохэр ыкIи шIыкIэхэр, унэгъо чэтхэм ыкIи псэушъхьэхэм лъэпкъыкIэхэр зэрахагъахъохэрэр, техническэ творчествэм ыкIи конструированием гъэхъагъэу ашIыхэрэр, нэмыкIхэри къарагъэлъэгъугъэх.\nФестивалым зэнэкъокъубэ щыкIуагъ, ащыщэу узыфаем ухэлэжьэн уфитыгъ. Ахэм шапхъэу щыIэхэр умыукъохэу гъогум узэрэрыкIощтым, электричествэр бгъэфедэзэ техникэр зэрэзебгъэкIощтым, нэмыкI Iофтхьабзэхэми уащыфагъасэщтыгъ.\nТехнологическэ университетым иIофышIэхэмрэ истудентхэмрэ фитодизайным ныб-\nжьыкIэу фаехэр фагъэсагъэх, джэголъэ цIыкIухэр аIэхэмкIэ арагъэшIыгъэх, компьютерым «ыкIоцI» илъхэр арагъэшIагъэх.\nЛъэтегъэуцо зыфашIыгъэхэм ащыщых мэзым къытырэ байныгъэхэр зэрэбгъэфедэшъущтхэ Iофыгъом, лъэпкъ шъуашэхэм ахэхьэрэ пкъыгъохэм ямэхьан, принтерэу 3Д-м Iоф ебгъэшIэным зызэребгъэсэщтыр.\nКъэгъагъэхэм ыкIи субтропическэ культурэхэм якъэгъэкIынкIэ Урысые къэралыгъо шIэныгъэ-ушэтэкIо институтым и Адыгэ къутамэ, Урысые институтэу къэкIыхэрэм ягенетическэ байныгъэ Iоф дэзышIэхэрэм иушэтыпIэ гупчэ икъутамэ, Адыгеим мэкъу-мэщымкIэ инаучнэ-ушэтыпIэ институт, Мыекъопэ кIэлэегъэджэ колледжэу Хъ. Андырхъуаем ыцIэ зыхьырэр, къэлэ гимназиеу N 22-рэр, «Страна Чудес» зыфиIорэ агентствэр фестивалым чанэу хэлэжьагъэх.\nНаукэм ифестиваль къекIолIэгъэ цIыф пэпчъ ыгъэшIэгъон икъун къыгъотыгъ. Филармонием ифойе щагъэуцугъэ планетарием дэжь къыщызэрэугъоигъэхэм япчъагъэ къыхэхъо зэпытыгъ, зэкIэми уашъомрэ жъуагъохэмрэ нахь благъэу алъэгъухэ ашIоигъуагъ. Студенткэу С. Анцокъом къыгъэхьазырыгъэ унэ проектыр чIышъхьашъоми, къушъхьэми ащыбгъэуцун плъэкIыщт. Коммунальнэ фэIо-фашIэхэм алъатырэ уасэхэр нахь макIэ зэрэпшIыщтхэр программэу «Жекам» къыбгуригъэIонэу гъэпсыгъагъэ. Къое зэфэшъхьафхэр, пхъэшъхьэ-мышъхьэхэм псэу ахашIыкIыгъэхэр, шъоу лъэпкъ зэтефыгъэхэр ууплъэкIунхэшъ, анахь дэгъухэр къахэпхынхэу амал щыIагъ. Хэдзын Iофхэр, зекIоныр, бизнесыр зэрэзэхэпщэщтхэр фаехэм фестивалым щызэрагъэшIагъэх.\nГъогу занкIэ тыращэх\nМыекъопэ технологическэ университетым иIофышIэхэмрэ истудентхэмрэ фестивалым къыщагъэлъэгъонэу зынэмысыгъэхэ къагъэнагъэп. ЗекIоным, предпринимательствэм, монополием, компьютер техникэм, флористикэм, хьалыгъугъэжъэным, техникэм, нэмыкIыбэми наукэм ишIуагъэкIэ зызэраушъомбгъурэр къаIотэным, къагъэлъэгъоным, уагъэшIэным ахэр фэхьазырыгъэх. Университетым истудентхэр илъэс къэс научнэ зэнэкъокъу зэфэшъхьафхэм ахэлажьэх, текIоныгъэхэр къащадахых. БэмышIэу Е. Зацепинымрэ Е. Диденкэмрэ ябизнес-проектхэр шъолъыр зэнэкъокъоу Шытхьалэ щыкIуагъэм анахь дэгъухэм щахалъытагъ. ЕджапIэм ихэшыпыкIыгъэ командэ пауэрлифтингымкIэ Краснодар щыкIогъэ зэнэкъокъум дышъэ медальхэр къыщихьыгъэх. Университетым мэкъумэщ продукциер къыдэгъэкIыгъэнымкIэ ифакультетрэ Московскэ къэралыгъо университетым почвоведениемкIэ ифакультетрэ ястудентхэр зэгъусэхэу научнэ ушэтынхэм Iоф адашIэ. БэмышIэу Мыекъопэ районым ичIыгухэм шынэгъакIэр зэраIыгъырэр ахэм ауплъэкIугъ.\nКIэлэегъаджэхэмрэ студентхэмрэ зэдагъэцэкIэрэ научнэ ушэтынхэм ащыщэу псауны-\nгъэр зыгъэпытэрэ системэу «Цигуным» фестивалым лъэтегъэуцо щыфашIыгъ. Ащ цIыфым ипсауныгъэ зэщымыкъоу илъэсыбэ ыгъэшIэным пае ишIуагъэу къакIорэр къекIолIагъэхэм щарагъэшIагъ. Джащ фэдэу технологическэ университетым епхыгъэу Iоф зышIэрэ политехническэ колледжым къыгъэхьазырыгъэ программэхэри гъэшIэгъоныгъэх.\nФестивалым шIуагъэ къытыщт. гъашIэр зыпэ илъ кIэлэцIыкIухэм ащ наукэм фэгъэхьыгъэ къэбарэу щызэрагъэшIагъэр бэ. Алъэгъугъэ пстэуми яакъыл къыгъэущыгъ, наукэм упылъыныр Iоф къинэу, ау Iоф гъэшIэгъонэу зэрэщытыр къагурыIуагъ.\nФестивалым къекIолIагъэхэр ащ изэхэщакIохэм афэразэхэу зэбгырыкIыжьыгъэх, къэкIощт илъэсым зэхащэщт фестивалым ягуапэу ежэщтых.\nПредыдущая ЩыкIагъэу яIэхэр къыхагъэщыгъэх\nСледущая НэмытIэкъохэм ялъэуж зыгъэдахэрэр


Препарат Пакселадин: инструкция по применению, цена, описание.\nТусупрекс: инструкция по применению, цена, описание.\nБитиодин: инструкция по применению, цена, описание.\nБикарминт: инструкция по применению, цена, описание.\nСульфатиазол натрия: инструкция по применению, цена, описание.\nГлаувент: инструкция по применению, цена, описание.